|  |
| --- |
| PATVIRTINTA |
| Klaipėdos miesto savivaldybės |
| tarybos 2020 m. gruodžio 1 d. |
| sprendimu Nr. T1-309 |

**KLAIPĖDOS MIESTO SAVIVALDYBĖS SOCIALINIŲ PASLAUGŲ 2021 METŲ PLANAS**

**I SKYRIUS**

**ĮVADAS**

**1.** **Bendra informacija.**

Lietuvos Respublikos socialinių paslaugų įstatymas socialinių paslaugų teikimo mastui ir rūšims pagal gyventojų poreikius nustatyti įpareigoja savivaldybes kasmet sudaryti ir tvirtinti socialinių paslaugų planą. Socialinių paslaugų planas sudaromas vadovaujantis Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl Socialinių paslaugų metodikos patvirtinimo“ patvirtinta Socialinių paslaugų planavimo metodika ir Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 „Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo“.

Klaipėdos miesto savivaldybės socialinių paslaugų 2021 metų planas (toliau – Socialinių paslaugų planas) parengtas atsižvelgiant į rengiamą Klaipėdos miesto savivaldybės 2021–2023 metų strateginį veiklos planą ir Klaipėdos miesto savivaldybės 2021–2023 metų programas.

**2. Socialinių paslaugų teikimo ir plėtros tikslai.**

Socialinių paslaugų teikimo tikslas – sudaryti sąlygas asmeniui (šeimai) ugdyti ar stiprinti gebėjimus ir galimybes spręsti savo socialines problemas, palaikyti socialinius ryšius su visuomene, taip pat padėti įveikti socialinę atskirtį. Socialinės paslaugos teikiamos siekiant užkirsti kelią asmens, šeimos, bendruomenės socialinėms problemoms kilti, taip pat visuomenės socialiniam saugumui užtikrinti.

Socialinių paslaugų teikimo ir plėtros tikslas – užtikrinti gyventojams aukštą socialinių paslaugų kokybę ir prieinamumą. Šiam tikslui įgyvendinti keliami uždaviniai:

-įgyvendinti socialinės paramos politiką siekiant sumažinti socialinę atskirtį Klaipėdos mieste;

-teikti visuomenės poreikius atitinkančias socialines paslaugas įvairioms gyventojų grupėms;

-plėtoti socialinių paslaugų infrastruktūrą, įrengiant naujus ir modernizuojant esamus socialines paslaugas teikiančių įstaigų pastatus.

**3.** **Socialinių paslaugų plano rengėjai.**

Socialinių paslaugų plano rengėjas – Klaipėdos miesto savivaldybės administracijos (toliau – Savivaldybės administracija) Socialinės paramos skyrius (toliau – Socialinės paramos skyrius).

**II SKYRIUS**

**BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas.**

**4.1. Vidutinis metinis gyventojų skaičius ir sudėtis (2020 m. liepos 1 d.)**:

|  |  |  |
| --- | --- | --- |
| Eil. Nr. | Rodiklis | Gyventojų (šeimų) skaičius |
| 1. | Gyventojų skaičius  | 149 431 |
|  | iš jų: |  |
| 1.1. | mieste | 149 431 |
| 1.2. | kaime |  |
| 2. | Iš bendro gyventojų skaičiaus: |  |
| 2.1. | pensinio amžiaus gyventojai  | 33 008 |
| 2.2. | pensinio amžiaus gyventojai, kuriems nustatytas specialiųjų poreikių lygis | 7779 |
| 2.3. | suaugę asmenys su negalia  | 7 426 |
| 2.4. | vaikai  | 28 472 |
| 2.5. | vaikai su negalia  | 900 |
| 3. | Socialinę riziką patiriančios šeimos  | 408 |
| 4. | Vaikų skaičius šeimose, patiriančiose socialinę riziką  | 772 |

**4.2. Gyventojų socialinių paslaugų poreikius sąlygojantys veiksniai.**

Klaipėdos mieste pagrindinė socialinių paslaugų organizatorė yra savivaldybė, o socialines paslaugas teikia biudžetinės ir viešosios įstaigos, nevyriausybinės organizacijos. Rinkos ekonomikos sąlygos išryškino žmonių grupes, kurioms socialinės paslaugos tapo itin svarbios. Tai šeimos, patiriančios socialinę riziką, vaikai su negalia ir jų šeimos, likę be tėvų globos vaikai, suaugę asmenys su negalia ir jų šeimos, senyvo amžiaus asmenys ir jų šeimos, suaugę asmenys, patiriantis socialinę riziką, ir jų šeimos, vaikus globojančios šeimos, kiti asmenys ir šeimos. Jiems Klaipėdos mieste yra teikiamos:

***- bendrosios socialinės paslaugos*** (informavimas; konsultavimas; tarpininkavimas ir atstovavimas; maitinimo organizavimas; aprūpinimas būtiniausiais drabužiais ir avalyne; transporto organizavimas; sociokultūrinės paslaugos; lydėjimas; kitos bendrosios socialinės paslaugos);

***- specialiosios socialinės paslaugos***, kurios skirstomos į socialinę priežiūrą (pagalba į namus; socialinių įgūdžių ugdymas, palaikymas ir (ar) atkūrimas; laikinas apnakvindinimas; intensyvi krizių įveikimo pagalba, psichosocialinė pagalba, apgyvendinimas nakvynės namuose, apgyvendinimas krizių centre, pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti, vaikų dienos socialinė priežiūra, atviras darbas su jaunimu, darbas su jaunimu gatvėje ir socialinę globą (dienos socialinė globa; trumpalaikė socialinė globa; ilgalaikė socialinė globa).

Kaip ir kitų šalies savivaldybių, Klaipėdos miesto savivaldybės gyventojų socialinių paslaugų poreikius sąlygoja panašūs veiksniai:

- ***visuomenės senėjimas****.* Lietuvoje, kaip ir kitose Europos Sąjungos valstybėse narėse, kasmet vis didesnę dalį sudaro pagyvenę, tai yra 60 metų ir vyresni, žmonės. Statistikos departamento duomenimis, Klaipėdos mieste 2020 m. tokių žmonių buvo 33 008, tai sudaro 22,1 procento visų savivaldybės gyventojų. Senyvo amžiaus asmenims dažniausiai reikalinga pagalba į namus ir socialinė globa;

- ***negalia*.** Klaipėdos mieste gyvena 7 426 neįgalūs darbingo amžiaus asmenys, 900 neįgalūs vaikai (nuo 2006-01-01 iki 2020-06-30) ir 7779 senyvo amžiaus asmenys, kuriems nustatytas specialiųjų poreikių lygis. Tai sudaro 10,7 procento visų savivaldybės gyventojų. Neįgaliems asmenims didžiausias poreikis paslaugų yra pagalba į namus, dienos socialinė globa asmens namuose ar institucijoje ir apgyvendinimas globos namuose;

- ***alkoholio, narkotinių, psichotropinių ir kitų medžiagų vartojimas bei psichologinė, fizinė ar seksualinė prievarta.*** Šie veiksniai lemia vaikų, suaugusių asmenų ir šeimų priskyrimą socialinės rizikos grupei.

Socialinėmis paslaugomis (socialinių įgūdžių ugdymas, palaikymas ir (ar) atkūrimas, intensyvi krizių įveikimo pagalba, psichosocialinė pagalba, apgyvendinimas krizių centre, apgyvendinimas nakvynės namuose, pagalba globėjams (rūpintojams) ir įvaikintojams ir kitos) galima sumažinti neigiamas socialinių problemų pasekmes;

- ***nedarbas.*** Nedarbas siejamas su asmens ir jo šeimos pajamų neturėjimu ir dėl to negalėjimu apsirūpinti pirmo būtinumo prekėmis (maistas, drabužiai), apmokėti būsto, komunalines paslaugas, už vaikų ir (ar) savo mokslą. Finansinis nepajėgumas yra susijęs su sveikatos draudimo nebuvimu, negalėjimu apsidrausti nuo nelaimių. Čia gali padėti tarpininkavimo ir atstovavimo, maitinimo, aprūpinimo drabužiais ir kitos bendrosios socialinės paslaugos.

**4.3. Kiti rodikliai.**

Statistikos departamento duomenimis, 2020 m. liepos 1 d. Lietuvoje gyveno 2 mln. 794 tūkst. 207 gyventojai. Klaipėdos miesto gyventojų skaičius didėja:

**Gyventojų skaičius Klaipėdos miesto savivaldybėje** (liepos 1 d.)

|   | **2018** | **2019** | **2020** |
| --- | --- | --- | --- |
| Klaipėdos miesto savivaldybė | 148 103 | 148 506 | 149 431 |

Didelę reikšmę Klaipėdos miesto savivaldybės socialiniam sektoriui turi gyventojų užimtumas ir bedarbystė. Klaipėdos užimtumo tarnybos prie Lietuvos Respublikos socialinės apsaugos ir darbo ministerijos duomenimis, 2020 m. rugsėjo 1 d. Klaipėdos mieste buvo įregistruota 11 420 bedarbių, bedarbių santykis su darbingo amžiaus gyventojais buvo 12,7 proc., 2019 m. rugsėjo 1 d. buvo įregistruoti 6454 bedarbiai, bedarbių santykis su darbingo amžiaus gyventojais buvo 7,3 proc.

**5. Esamos socialinių paslaugų infrastruktūros savivaldybėje analizė.**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų įstaigos tipas pagal žmonių socialines grupes[[1]](#footnote-1) | Socialinių paslaugų įstaigos pavadinimas | Pavaldumas[[2]](#footnote-2) | Vietų (gavėjų[[3]](#footnote-3)) skaičius |
| iš viso | iš jų finan-suojamų savival-dybės |
| 1. | Socialinės globos namai  | BĮ Klaipėdos miesto globos namai (senų ir suaugusių asmenų su negalia socialinės globos namai) | Klaipėdos miesto savivaldybė | 82 | 82 |
| VšĮ Telšių vyskupijos Caritas Klaipėdos regiono globos namai (senų žmonių socialinės globos namai) | Religinė bendruomenė | 40 | 40 |
| VšĮ „Gyvenimo namai“ (socialinės globos namai asmenims su psichikos sutrikimais) | Nevyriausy-binės organizacijos (NVO) | 8 | 7 |
| Lietuvos sutrikusio intelekto žmonių globos bendrija „Klaipėdos viltis“ (socialinės globos namai asmenims su psichikos sutrikimais) | NVO | 30 | 30 |
| BĮ Klaipėdos sutrikusio vystymosi kūdikių namai | Klaipėdos miesto savivaldybė | 8 | 8 |
| BĮ Klaipėdos miesto šeimos ir vaiko gerovės centras likusiems be tėvų globos vaikams įstaigoje | Klaipėdos miesto savivaldybė | 12 (nuo 2021-01-01 vietų skaičius 10) | 12 |
| BĮ Klaipėdos socialinių paslaugų centras „Danė“  | Klaipėdos miesto savivaldybė | 20  | 20  |
| 2. | Vaikų priežiūra budinčio globotojo šeimoje | VšĮ „Vilniaus SOS vaikų kaimas“  | NVO | 7\* | 7\* |
| BĮ Klaipėdos miesto šeimos ir vaiko gerovės centras likusiems be tėvų globos vaikams |  | 3\* | 3\* |
| 3. | Bendruomeni-niai vaikų globos namai | BĮ Klaipėdos vaikų globos namai „Rytas“ | Klaipėdos miesto savivaldybė | 56 | 56 |
| 4. | Laikino gyvenimo namai  | BĮ Klaipėdos miesto nakvynės namai (apgyvendinimo nakvynės namuose paslauga) | Klaipėdos miesto savivaldybė | 60  | 60 |
| BĮ Klaipėdos miesto šeimos ir vaiko gerovės centras:  | Klaipėdos miesto savivaldybė |  |  |
| -apgyvendinimas krizių centre (moterims ir moterims su vaikais, nukentėjusiems nuo smurto artimoje aplinkoje, prekybos žmonėmis, prostitucijos) |  | 16  | 16 |
| -apgyvendinimas krizių centre (vaikams, kuriems nustatytas apsaugos poreikis ir pritaikyta laikinosios priežiūros priemonė ir jo teisėtiems atstovams) |  | 9 | 9 |
| 5. | Dienos socialinės globos centrai | BĮ Neįgaliųjų centras „Klaipėdos lakštutė“ (dienos socialinės globos centras asmenims su negalia) | Klaipėdos miesto savivaldybė | 70  | 70 |
| VšĮ Klaipėdos specialioji mokykla-daugiafunkcis centras „Svetliačiok“ (vaikų su negalia dienos socialinės globos centras) | NVO | 45 | 45 |
| VšĮ Dienos centras „Kelias kartu“ (vaikų su negalia dienos socialinės globos centras) | NVO | 10 (teikta iki 2020-08-31) | 10 |
| VšĮ Klaipėdos specialioji mokykla- daugiafunkcis centras „Svetliačiok“ (dienos socialinės globos centras suaugusiems asmenims su negalia ir su sunkia negalia) | NVO | 26 | 26 |
| BĮ Klaipėdos socialinių paslaugų centras „Danė“ (dienos centras senyvo amžiaus asmenims ir dienos centras suaugusiems asmenims, turintiems psichikos sutrikimų) | Klaipėdos miesto savivaldybė | 80 | 80 |
| VšĮ „Ori senatvė“ (dienos globa asmens namuose) | NVO | 97\* | 97\* |
| UAB Jarinta (dienos globa asmens namuose) | UAB | 15\* | 15\* |
| BĮ Klaipėdos miesto socialinės paramos centras (dienos globa asmens namuose) | Klaipėdos miesto savivaldybė | 84\* | 84\* |
| BĮ Neįgaliųjų centras „Klaipėdos lakštutė“ (dienos globa asmens namuose) | Klaipėdos miesto savivaldybė | 65\* | 65\*  |
| 6. | Savarankiško gyvenimo namai  |  |  | - | - |
| V7. | Socialinės priežiūros centrai  | BĮ Klaipėdos miesto nakvynės namai: | Klaipėdos miesto savivaldybė |  |  |
| -laikino apnakvindinimo paslaugos; | 59 | 59 |
| -intensyvi krizių įveikimo pagalba benamiams | 10\* | 10\* |
| Labdaros ir paramos fondas Dvasinės pagalbos jaunimui centras (socialinę riziką patiriantiems vaikams ir vaikams iš socialinę riziką patiriančių šeimų) | NVO | 20 | 20 |
| Labdaros ir paramos fondas „Dienvidis“ (socialinę riziką patiriantiems vaikams ir vaikams iš socialinę riziką patiriančių šeimų) | NVO | 25 | 25 |
| VšĮ „Liberi“ | NVO | 35 | 35 |
| BĮ Klaipėdos miesto socialinės paramos centras (pagalba į namus) | Klaipėdos miesto savivaldybė | 281\* | 281\* |
| BĮ Neįgaliųjų centras „Klaipėdos lakštutė“ (pagalba į namus) | Klaipėdos miesto savivaldybė | 40\* | 40\* |
| VšĮ „Ori senatvė“ iki 2020-09-18, nuo 2020-09-21 VšĮ Nacionalinis integracijos institutas (pagalba į namus)  | NVO | 183\* | 183\* |
| BĮ Klaipėdos miesto šeimos ir vaiko gerovės centras: | Klaipėdos miesto savivaldybė |  |  |
| -intensyvi krizių įveikimo paslauga;  | 6 vietos (4\*)Nuo 2021-01-01 planuojamos 5 vietos | 4\* |
| - socialinių įgūdžių ugdymas, palaikymas ir (ar) atkūrimas namuose socialinę riziką patiriančioms šeimoms; | 386\* | 386\* |
| -psichosocialinės paslaugos moterims | 230\* | 230\* |
| -pagalbos globėjams (rūpintojams), įtėviams teikimas | 27\* | 27\* |
| -dienos centras vaikams | 30 vietų (nuo 2021-01-01 funkcija nebevyk doma)  | 30\* |
| BĮ Klaipėdos vaikų globos namai „Rytas“ (palydimoji globa vaikams, išėjusiems iš vaikų globos namų)  | Klaipėdos miesto savivaldybė | 37\* | 37\* |
| UAB „Projektų įgyvendinimo grupė“ (psichosocialinės paslaugos šeimoms, auginančioms vaikus su negalia) | UAB | 21\* | 21\* |
| 8. | Bendruomeni-nės įstaigos |  |  |  |  |
| 9. | Kitos socialinių paslaugų įstaigos (pagalbos į namus tarnyba, socialinių paslaugų centras ir kt.) | BĮ Klaipėdos miesto socialinės paramos centras: | Klaipėdos miesto savivaldybė |  |  |
| - transporto paslaugos | 55\* | 55\* |
| - lydėjimas | 12\* | 12\* |
| -aprūpinimas būtiniausiais drabužiais, avalyne, maistu | 46\* | - |
| -informavimas | 246\* | 246\* |
| -konsultavimas | 11\* | 11\* |
| -tarpininkavimas, atstovavimas | 30\* | 30\* |
| -prieglobstį gavusių užsieniečių socialinė integracija | 1 | - |
| Labdaros ir paramos fondas „Maisto bankas“ -maitinimas | NVO | 103\* | 103\* |
| Biudžetinės įstaigos:Klaipėdos miesto socialinės paramos centras, Klaipėdos miesto šeimos ir vaiko gerovės centras, Klaipėdos miesto nakvynės namai, Neįgaliųjų centras „Klaipėdos lakštutė“ -sociokultūrinės paslaugos | Klaipėdos miesto savivaldybė | 112\* | 112\* |
|  |  | VšĮ „Asmenybės ugdymo kultūros centras“, BĮ Klaipėdos karalienės Luizės jaunimo centro Atviros jaunimo erdvės-atviras darbas su jaunimu | Klaipėdos miesto savivaldybė, NVO | 24\* |  |

\* Vidutinis gavėjų skaičius per mėnesį

**Socialinių paslaugų infrastruktūros išsidėstymas ir socialinių paslaugų teikimo savivaldybėje pakankamumo lygis.**

Socialines paslaugas administruoja Socialinės paramos skyrius, o teikia Klaipėdos miesto savivaldybės įsteigtos socialinių paslaugų įstaigos, organizacijos, iš kurių perkamos socialinės paslaugos, įstaigos, su kuriomis sudaromos lėšų kompensavimo už suteiktas paslaugas sutartys, ir NVO, kurių projektai iš dalies finansuojami iš savivaldybės biudžeto lėšų:

**Biudžetinė įstaiga Klaipėdos miesto šeimos ir vaiko gerovės centras** veiklą vykdo Debreceno g. 48, kur organizuojamas socialinių įgūdžių ugdymo ir palaikymo paslaugų šeimoms, patiriančioms socialinę riziką, teikimas, trumpalaikės socialinės globos 12 vaikų, intensyvios krizių įveikimo pagalbos paslaugos 6 vaikams, socialinių įgūdžių ugdymo, palaikymo ir (ar) atkūrimo 30 vaikų dienos centre bei pagalbos globėjams (rūpintojams) ir įvaikintojams paslaugos teikimas. Apgyvendinimo krizių centre ir psichosocialinės paslaugos moterims ir motinoms su vaikais, patyrusioms smurtą šeimoje ar nukentėjusioms nuo prostitucijos ar prekybos žmonėmis (18 vietų), teikiamos Taikos pr. 76A. Šiuo adresu nuo 2020-01-01 pradėta teikti apgyvendinimo krizių centre paslauga vaikams, kuriems nustatytas apsaugos poreikis ir pritaikyta vaiko laikinosios priežiūros priemonė, ir jų teisėtiems atstovams. Šių paslaugų teikimo vieta užtikrina gerą susisiekimą viešuoju miesto transportu. Ši įstaiga Klaipėdos mieste nuo 2018 m. vykdo globos centro funkciją, t. y. organizuoja globėjų paiešką, konsultuoja asmenis, norinčius tapti globėjais, vykdo jų mokymus, vertina globėjų pasirengimą ir kt., taip pat nuo 2018 m. liepos 1 d. įvesti atvejo vadybininkų, kurie organizuoja pagalbos šeimai teikimą vykdant atvejo vadybą, etatai. Per 2019 m. 8 mėn. atvejo vadyba buvo taikyta 544 šeimoms.

Įstaiga taip pat planuoja ir vykdo prevencines priemones, skirtas kovai su prekyba žmonėmis ir smurtu artimoje aplinkoje. Per 2020 m. pirmąjį pusmetį vykdant kovos su prekyba žmonėmis prevenciją esant paskelbtam karantinui Lietuvos Respublikoje socialiniuose tinkluose buvo skelbiama informacija apie platesnes pagalbos galimybes, nukentėjus nuo smurto artimoje aplinkoje, karantino metu (policiją galima iškviesti ir SMS žinute), parengtos priemonės (rašikliai, užrašų lapeliai su magnetukais) socialinėms akcijoms, rengiamos priemonės akcijai „Nelik abejingas“ (pasiūta 150 suvenyrinių suknelių), knygų skirtukai su informacija apie prekybą žmonėmis išdalyti knygynuose, bibliotekose, buvo planuota organizuoti užsiėmimus merginų grupėms mokyklose, bet šie dėl paskelbto karantino neįvyko. 2021 m. prevencinių priemonių įgyvendinimas taip pat bus tęsiamas.

2018 m. įstaiga pradėjo dalyvauti partnerio teisėmis INTEREG V-A Latvijos ir Lietuvos programos projekte „Moterys ir vaikai – saugūs savo mieste“. Projekto trukmė 2018–2023 m. Veiklos: tyrimas apie nuo smurto nukentėjusių asmenų paslaugų poreikį, paslaugų prieinamumą, mokymai specialistams, gerosios patirties sklaida, tarpinstitucinio bendradarbiavimo stiprinimas, parengtos gairės specialistams, vykdantiems tarpinstitucinį bendradarbiavimą. Projektas baigėsi 2020 m. vasario mėn.

Klaipėdos miesto šeimos ir vaiko gerovės centras, siekdamas užtikrinti teikiamų paslaugų kokybę, optimalų darbo procesų organizavimą 2018 m. gruodžio mėn. pateikė paraišką ir 2019 m. sausio mėn. pasirašė dalyvavimo projekte „Socialinių paslaugų kokybės gerinimas, taikant EQUASS kokybės sistemą“ sutartį (2019-01-11Nr. EQS-76). Vadovaujantis šia sutartimi įstaiga 2020 m. diegia EQUASS kokybės standartą, kokybės pažymėjimą planuojama gauti 2020 m. lapkričio mėn. 2021 m. įstaiga privalės teikti ataskaitas apie EQUASS kokybės standarto taikymą.

**Biudžetinėje įstaigoje Klaipėdos miesto nakvynės namuose** yra 52 vietos, skirtos socialinę riziką patiriantiems asmenims apgyvendinimo nakvynės namuose (Šilutės pl. 8) paslaugų teikimui, 59 vietos – laikino apnakvindinimo paslaugų teikimui (Dubysos g. 39). Įstaiga benamiams įvykio vietoje, t. y. gatvėje, teikia intensyvios krizių įveikimo pagalbos paslaugas. Įstaigos patalpose (Viršutinė g. 21, 2019–2020 m. paslaugos nebuvo teikiamos dėl vykdomo patalpų remonto) yra įsikūrusi Klaipėdos miesto centrinėje dalyje, įstaigos padalinys (Šilutės pl. 8) yra šiaurės rytinėje miesto dalyje, kitas padalinys (Dubysos g. 39) – pietinėje miesto dalyje. Paslaugos teikiamos senyvo ir darbingo amžiaus asmenims, kurie socialiai atskirti ir elgetauja, valkatauja, yra iš dalies ar visiškai netekę gebėjimų savarankiškai rūpintis asmeniniu gyvenimu, neturi gyvenamosios vietos. Šiltuoju metų laiku įstaiga gali apgyvendinti visus besikreipiančius asmenis, žiemos metu susidaro nedidelė norinčiųjų apsigyventi nakvynės namuose eilė.

**Biudžetinėje įstaigoje Neįgaliųjų centre „Klaipėdos lakštutė“** (Lakštučių g. 6, Panevėžio g. 2 ir Smiltelės g. 14) teikiamos dienos socialinės globos paslaugos institucijoje ir namuose asmenims, turintiems psichikos ir elgesio sutrikimų, pagalba į namus, sociokultūrinės paslaugos. Įstaiga įsikūrusi pietvakarinėje ir šiaurinėje miesto dalyse. Įstaigos klientams, gaunantiems socialinės globos paslaugas, teikiama transporto paslauga. Įstaigoje dienos socialinės globos paslaugos teikiamos 70 asmenų. 2020 m. pabaigoje eilėje laukiančių asmenų nėra. Pagalba į namus teikiama 40 asmenų, 2020 m. pabaigoje eilėje laukė 2 asmenys. Dienos socialinė globa asmens namuose vidutiniškai per mėnesį teikiama 65 asmenims su sunkia negalia dėl psichikos ir elgesio sutrikimų, eilėje laukia 3 asmenys.

Neįgaliųjų centras „Klaipėdos lakštutė“ konkurso būdu 2017 m. tapo projekto dalyve VšĮ Valakupių reabilitacijos centro vykdomame projekte „Socialinių paslaugų kokybės gerinimas, taikant EQUASS kokybės sistemą“ Nr. 08.4.1.-ESFA-V-421-01-0001. BĮ neįgaliųjų centre „Klaipėdos lakštutė“ 2019-02-28–03-01 atliktas EQUASS kokybės vadybos auditas, kurio metu buvo vertinama atitiktis „EQUASS assurance“ standarto reikalavimams. 2019‑03-15 suteiktas „EQUASS assurance“ kokybės sertifikatas, kuris galioja 3 metus. Įstaiga įpareigota išlaikyti standarto principus ir kriterijus ir kiekvienais metais teikti „EQUASS assurance“ pažangos ataskaitas.

**Biudžetinė įstaiga Klaipėdos miesto socialinės paramos** **centras** (Taikos pr. 76) teikia socialinės pagalbos į namus paslaugas vidutiniškai per mėnesį 281 fizinę negalią turinčiam asmeniui. 2020 m. pabaigoje eilėje laukė 111 asmenų.

Įstaiga teikia ir transporto paslaugas, per mėnesį vidutiniškai ši paslauga teikiama 55 asmenims. Dienos socialinės globos paslaugos asmens namuose asmenims su sunkia fizine negalia vidutiniškai per mėnesį buvo teikiamos 84 asmenims, eilėje laukė 16 asmenų. Taip pat teikiamos vidutiniškai per mėnesį 99 asmenims sociokultūrinės, 12 asmenų lydėjimo, 30 asmenų tarpininkavimo ir atstovavimo, 246 asmenims informavimo, 11 asmenų konsultavimo paslaugos, 61 asmeniui aprūpinimo būtiniausiais drabužiais, avalyne ar maistu paslauga, vykdoma 1 užsieniečio, gavusio prieglobstį Lietuvoje, integracija. Įstaiga Klaipėdos miesto neįgaliesiems išduoda techninės pagalbos priemones, per mėnesį vidutiniškai išduoda 114 asmenų, eilėje laukiančių nėra (pagal asmenų pateiktus prašymus siunčiama paraiška Techninės pagalbos neįgaliesiems centrui prie Socialinės apsaugos ir darbo ministerijos, pagal pateiktą poreikį ši įstaiga skiria techninės pagalbos priemones).

Įstaiga dalyvauja partnerio teisėmis ES finansuojamame projekte „Lietuva – kitataučių užuovėja“, kurio tikslas – prieglobstį gavusių asmenų Lietuvoje integracija. Yra pasirašyta jungtinė sutartis su Pabėgėlių priėmimo centru dėl šio projekto įgyvendinimo. 2020 m. pagal šią sutartį neatvyko nė viena šeima ar asmuo.

Įstaiga yra pietinėje miesto dalyje, susisiekimas viešuoju transportu puikus, į įstaigą galima atvykti iš bet kurios miesto dalies.

Biudžetinė įstaiga Klaipėdos miesto socialinės paramos centras, siekdamas užtikrinti teikiamų paslaugų kokybę, nuo 2019 metų lapkričio mėnesio (Sutartis pasirašyta 2019-11-29, Nr. EQS-158, su VšĮ Valakupių reabilitacijos centru) dalyvauja projekte „Socialinių paslaugų kokybės gerinimas, taikant EQUASS kokybės sistemą. Vadovaujantis šia sutartimi įstaiga  iki 2020 m. gegužės mėn. parengė priemonių planą EQUASS kokybės pažymėjimui gauti ir iki 2021 m. kovo mėn. įgyvendina parengtą priemonių planą.

**Biudžetinė įstaiga Klaipėdos vaikų globos namai „Smiltelė“** (Smiltelės g. 14) yra pietinėje miesto dalyje, lengvai pasiekiama viešuoju transportu. 2020 m. globos namuose iš viso gyveno 10 likusių be tėvų globos vaikų. 2020 m. spalio 1 d. įstaiga likviduota, vaikai perkelti į Klaipėdos socialinių paslaugų centrą „Danė“ ir Klaipėdos vaikų globos namus „Rytas“.

**Biudžetinė įstaiga Klaipėdos vaikų globos namai „Rytas“** (Taikos pr. 68) yra pietinėje miesto dalyje. 2020 m. pabaigoje globos namuose negyveno nė vienas likęs be tėvų globos vaikas, visi vaikai perkelti į bendruomeninius vaikų globos namus (2020 m. įsteigti 2), iš viso prie šios įstaigos įsteigtuose 7 bendruomeniniuose vaikų globos namuose gyvena 56 vaikai.

2020 m. šiuose globos namuose taip pat teikiamos palydimosios globos paslaugos vaikams, išeinantiems iš visų vaikų globos namų į savarankišką gyvenimą, suteikta – 37.

BĮ Klaipėdos vaikų globos namai „Rytas“, siekdamas užtikrinti teikiamų paslaugų kokybę, optimalų darbo procesų organizavimą, 2019 m. spalio mėn. pateikė paraišką ir 2019 m. lapkričio mėn. pasirašė dalyvavimo projekte „Socialinių paslaugų kokybės gerinimas, taikant EQUASS kokybės sistemą“ sutartį (2019-11-29, Nr. EQS-170). Vadovaudamasi šia sutartimi įstaiga iki 2021 m. birželio mėn. turi parengti ir įgyvendinti priemonių planą EQUASS kokybės pažymėjimui gauti.

**Biudžetinė įstaiga Klaipėdos socialinių paslaugų centras „Danė“** (Kretingos g. 44) yra šiaurinėje miesto dalyje, lengvai pasiekiamas viešuoju transportu. 2020 m. likusiems be tėvų globos vaikams su negalia vietų skaičius įstaigoje yra 18, vaikams su sunkia negalia (tėvu prašymu) – 2 vietos. 2020 m. pabaigoje globos namuose gyveno 18 likusių be tėvų globos vaikų su negalia, 2 vaikai su sunkia negalia tėvu prašymu.

Įstaigoje veikia ir 2 dienos centrai, t. y. Suaugusių asmenų su psichine negalia dienos socialinės globos centras, 40 vietų (15 su sunkia negalia ir 25 su negalia), per metus paslaugą gavo 35 asmenys, eilėje laukiančių nėra, ir Senyvo amžiaus asmenų dienos socialinės globos centras, 40 vietų (20 su sunkia negalia ir 20 su negalia), per metus paslaugas gavo 50 asmenų, eilėje laukia 10 asmenų.

**Biudžetinėje įstaigoje Klaipėdos miesto globos namuose** 82 senyvo amžiaus asmenims ir suaugusiems asmenims su negalia ir su sunkia negalia teikiamos trumpalaikės ir ilgalaikės socialinės globos paslaugos. Įstaiga įsikūrusi pietvakarinėje miesto dalyje (Žalgirio g. 3A). Kadangi įstaiga yra mieste, bet kuris asmuo ar įstaigos gyventojas gali lengvai viešuoju transportu pasiekti įstaigą ar bet kurią miesto dalį. Norinčių gauti ilgalaikę socialinę globą ir apsigyventi įstaigoje visuomet yra daugiau, nei galimybė ją suteikti. 2020 m. pabaigoje eilėje į Klaipėdos miesto globos namus buvo įrašytas 61 asmuo, per 2020 metus šiuose globos namuose apgyvendinta 13 asmenų.

**Su viešąja įstaiga „Gyvenimo namai“** (Žardininkų g.) savivaldybė sudaro sutartis dėl ilgalaikės socialinės globos kompensavimo suaugusiems asmenims su sunkia negalia. Įstaiga yra pietinėje miesto dalyje. Paslauga teikiama 8 asmenims.

**Su** **VšĮ Telšių vyskupijos Caritas Klaipėdos regiono globos namais** (Taikos pr. 29A) savivaldybė sudaro sutartis dėl ilgalaikės socialinės globos kompensavimo suaugusiems asmenims ir senyvo amžiaus asmenims su sunkia negalia. Paslauga per metus suteikta 41 asmeniui.

**Su Lietuvos sutrikusio intelekto žmonių globos bendrija „Klaipėdos viltis“** (Debreceno g. 48) savivaldybė sudaro sutartis dėl ilgalaikės ir trumpalaikės socialinės globos kompensavimo suaugusiems asmenims su sunkia negalia, turintiems psichikos ir elgesio sutrikimų. Paslauga per metus suteikta 34 asmenims.

**Klaipėdos miesto gyventojai, esant jų pageidavimui, siunčiami ir į Lietuvos Respublikos socialinės apsaugos ir darbo ministerijai, kitoms savivaldybėms pavaldžias globos įstaigas bei nevyriausybines organizacijas, tai**: Stonaičių socialinės globos namai Plungės r., Dūseikių socialinės globos namai Telšių r., Skemų socialinės globos namai Rokiškio r., Viliaus Gaigalaičio Klaipėdos r., Strėvininkų socialinės globos namai Kaišiadorių r., VšĮ „Senjorų Eldoradas“ Šilutės r., Macikų socialinės globos namai Šilutės r., Padvarių socialinės globos namai Kretingos r., Dienos veiklos centro Salantų padalinys Salantuose, VšĮ „Senjorų vila“ Kauno r., VšĮ „Elijos vėjarožė“ Šventojoje, VšĮ Rietavo parapijos senelių globos namai Rietave, Aknystos socialinės globos namai Anykščių r., Jurdaičių socialinės globos namai Joniškio r., Kėdainių socialinės globos namai Kėdainių r., Prūdiškių socialinės globos namai Vilniaus r., Vilijampolės socialinės globos namai Kauno r., VšĮ Ylakių globos namai Skuodo r., Adakavo socialinės globos namai Tauragės r., Didvyžių socialinės globos namai Vilkaviškio r., Jasiuliškių socialinės globos namai Ukmergės r., UAB Pamario senjorų namai Šilutėje, Senjorų socialinės globos namai Vilniuje, VšĮ Skuodo globos namai Skuode, Suvalkijos socialinės globos namai Marijampolės r., VšĮ Šv. Juozapo globos namai Panevėžio mieste, Utenos socialinės globos namai Utenoje, Visagino socialinės globos namai Visagine, Žemaičių Kalvarijos Caritas skyriaus globos namai Plungės r., Strūnos socialinės globos namai Švenčionių r., VšĮ „Giraitės namai“ Kauno r., VšĮ Ramučių globos namai Kauno r., VšĮ „Akacijų užuovėja“ Kaune, Blinstrubiškių socialinės globos namai Raseinių r., Prienų globos namai Prienuose, VšĮ Smalininkų senjorų namai Jurbarko r., Zarasų socialinės globos namai Zarasuose, VšĮ „Adutiškio senelių namai“ Švenčionių r., UAB „Pajūrio senelių namai“ Kretingos mieste, VšĮ „Senjorų dvaras“ Klaipėdos r., VšĮ Druskininkų globos ir slaugos namai Druskininkuose.

**2020 m. socialinės globos įstaigose paslaugas gavo 596 Klaipėdos miesto gyventojai, iš jų 461 paslaugas gavo ne Klaipėdos mieste. 2020 m. pabaigoje eilėje apsigyventi globos namuose laukė 104 asmenys, iš jų 43 asmenys laukė į globos namus, esančius ne Klaipėdos mieste.**

**Lietuvos Respublikos viešųjų pirkimų įstatymo nustatyta tvarka perkamos šios socialinės paslaugos:**

Klaipėdos specialiojoje mokykloje-daugiafunkciame centre „Svetliačiok“ (Baltijos pr. 49) 13 asmenų iki 2021-10-12 teikiamos dienos socialinės globos paslaugos suaugusiems asmenims su psichine negalia; iki 2022-01-01 13 asmenų teikiamos dienos socialinės globos paslaugos suaugusiems asmenims su sunkia psichine negalia. 2020 m. paslauga suteikta 28 asmenims.

Klaipėdos specialiojoje mokykloje-daugiafunkciame centre „Svetliačiok“ (Baltijos pr. 49) teikiamos dienos socialinės globos paslaugos vaikams su negalia, vaikams su sunkia negalia. Įstaiga įsikūrusi pietinėje miesto dalyje. Klientams nesudėtinga pasiekti įstaigą viešuoju transportu. Įstaiga savo klientams teikia ir transporto paslaugas. Iš įstaigos iki 2022-12-31 perkamos paslaugos 45 neįgaliems vaikams. 2020 m. paslauga suteikta 45 vaikams.

Iki 2021-03-01 perkamos psichosocialinės pagalbos paslaugos šeimoms, auginančioms neįgalius vaikus (20 šeimų) iš UAB „Projektų įgyvendinimo grupė“, 2020 m. paslauga suteikta 23 šeimoms.

Iki 2021-03-01 perkant iš labdaros ir paramos fondo „Maisto bankas“ nemokamo maitinimo paslaugas sudaryta galimybė maitintis iki 200 asmenų, tačiau 2020 m. šia paslauga pasinaudojo tik 103 asmenys.

Iki 2022-01-01 iš VšĮ „Ori senatvė“ perkamos globos asmens namuose paslaugos 80 suaugusių asmenų su sunkia negalia, senyvo amžiaus asmenų su sunkia negalia ir vaikų su sunkia negalia, 2020 m. paslauga suteikta 80 asmenų, neįgaliems vaikams šių paslaugų poreikio nebuvo.

Socialinių įgūdžių ugdymo, palaikymo ir (ar) atkūrimo paslaugos vaikų dienos centre vaikams iš socialinę riziką patiriančių šeimų ir socialinę riziką patiriantiems vaikams perkamos iš labdaros ir paramos fondo Dvasinės pagalbos jaunimui centro, įsikūrusio Darželio g. 11, pietinėje miesto dalyje, – 20 vietų, ir iš labdaros ir paramos fondo „Dienvidis“, įsikūrusio Žilvičių g. 22, šiaurinėje miesto dalyje, – 25 vietos (iki 2020-08-09 buvo perkama 14 vietų). Paslauga nupirkta iki 2022 m. spalio mėn. Per 2020 m. pirmąjį pusmetį paslauga suteikta 61 vaikui.

2020 m. rugpjūčio mėn. plečiant paslaugų teikimą vaikams buvo organizuoti pirkimai dėl Socialinių įgūdžių ugdymo, palaikymo ir (ar) atkūrimo paslaugų vaikų dienos centre vaikams iš socialinę riziką patiriančių šeimų ir socialinę riziką patiriantiems vaikams (30 vietų), ir turintiems ypač sunkių elgesio sutrikimų (5 vietos), pirkimo. Paslauga nupirkta iš VšĮ „Liberi“ iki 2022 m. Per 2020 m. paslauga suteikta 22 vaikams.

 Dienos socialinės globos paslaugos vaikams su sunkia negalia iki 2020-08-31 perkamos 10 vaikų iš VšĮ Dienos centro „Kelias kartu“ (Panevėžio g. 2), 2020 m. paslauga suteikta 10 vaikų. 2020 m. organizuoti šios paslaugos pirkimai, tačiau nebuvo gauta nė viena paraiška, nes neatsirado organizacijų, norinčių teikti šias socialines paslaugas.

Iki 2023-05-09 perkamos budinčio globotojo veiklos organizavimo paslaugos 7 vaikams iš VšĮ „Vilniaus SOS vaikų kaimas“, 2020 m. paslauga suteikta 9 vaikams.

2020 m. organizuoti Dienos socialinės globos asmens namuose paslaugos 30 asmenų su sunkia negalia pirkimai, nuo 2020-10-01 paslaugas teikia UAB „Jarinta“.

Iki 2020-06-30 iš VšĮ „Ori senatvė“ perkamos integralios pagalbos (socialinės globos, išskyrus slaugos paslaugas) asmens namuose paslaugos 40 suaugusių asmenų su sunkia negalia, senyvo amžiaus asmenų su sunkia negalia ir vaikų su sunkia negalia. Pasibaigus sutarčiai organizuoti socialinės globos, išskyrus slaugos paslaugas, pirkimai, nuo 2020-07-01 socialinės globos paslaugas teikia UAB ‚Jarinta“, o kitą integralios pagalbos dalį – slaugą teikia VšĮ „Ori senatvė“, vykdydama ES finansuojamą projektą.

Iki 2020-09-18 iš VšĮ „Ori senatvė“ perkamos pagalbos į namus paslaugos 150 suaugusių asmenų su negalia, senyvo amžiaus asmenų, vaikų su sunkia negalia ir jų šeimoms. Paslaugos teikiamos ne daugiau kaip 10 val. asmeniui per savaitę, 2020 m. paslauga suteikta 215 asmenų. Organizavus šių paslaugų pirkimo konkursą nuo 2020-09-21 paslaugas teikia VšĮ Nacionalinis integracijos institutas.

**Iš savivaldybės biudžeto lėšų iš dalies remiami nevyriausybinių organizacijų socialiniai projektai:**

Klaipėdos šv. Kazimiero parapijos Caritas (Kretingos g. 40) teikia nemokamo maitinimo paslaugas socialinės rizikos asmenims, dalija maisto produktus skurdžiai gyvenantiems asmenims.

Lietuvos sutrikusio intelekto žmonių globos bendrija „Viltis“, Klaipėdos specialioji mokykla-daugiafunkcis centras „Svetliačiok“ (Baltijos pr. 49) ir VšĮ „Kelias kartu“ (Panevėžio g. 2) organizuoja vasaros stovyklas neįgaliems vaikams ir jų šeimoms.

Labdaros ir paramos fondas „Maisto bankas“ (Minijos g. 130) organizuoja paramą maisto krepšeliais Klaipėdos miesto skurstantiems gyventojams.

Klaipėdos apskrities išsėtine skleroze sergančiųjų ligonių draugija (Liepojos pl. 45), Klaipėdos krašto Alzheimerio ligos klubas „Atmena“ (Galinio Pylimo g. 3), VšĮ „Trečiasis amžius“ (Sportininkų g. 21-38), Lietuvos sutrikusio intelekto žmonių globos bendrija „Klaipėdos viltis“ (Debreceno g. 48), VšĮ Socialinių paslaugų informacijos centras (Šilutės pl. 2-529), VšĮ „Likimo laiptai“ (Kalnupės g. 25-2), Vaikų, sergančių cukriniu diabetu, klubas „Smalsučiai“ (H. Manto g. 47) teikia paslaugas neįgaliems, senyvo amžiaus asmenims.

Labdaros ir paramos fondas „Dienvidis“ (Žilvyčių g. 22), labdaros ir paramos fondas Dvasinės pagalbos jaunimui centras (Darželio g. 11) teikia socialines paslaugas vaikams iš socialinės rizikos šeimų ir šeimoms, turinčioms socialinių problemų.

Asociacija „Mano miestas Klaipėda“ (Turgaus g. 1) vaikams, gyvenantiems vaikų globos namuose, ir vietinei gyventojų bendruomenei rengia bendrus susitikimus, siekiant atskirties mažinimo.

Asociacija „RAUDONOS NOSYS Gydytojai klounai“ organizuoja vaikų lankymą vaikų ligoninėje.

Baptistų labdaros paramos fondas „Nikopolis“ teikia paslaugas asmenims, patiriantiems socialinę riziką dėl priklausomybės psichotropinėms medžiagoms.

VšĮ „Jaunimo linija“ teikia nemokamą emocinę paramą socialinę riziką patiriantiems suaugusiems asmenims.

VšĮ Klaipėdos socialinės ir psichologinės pagalbos centras (Smilčių g. 6) teikia senyvo amžiaus asmenims psichikos sveikatos stiprinimo, skatinant jų socialinę integraciją, paslaugas.

**2020 m. Klaipėdos miesto savivaldybėje vykdomas socialinės reabilitacijos paslaugų neįgaliesiems bendruomenėje projektų finansavimas iš valstybės ir savivaldybės biudžetų lėšų, finansuota 11 projektų.**

Neįgaliųjų dienos užimtumo, individualios pagalbos neįgaliajam, neįgaliųjų  meninių gebėjimų lavinimo paslaugas teikė: Klaipėdos miesto neįgaliųjų draugija (J. Zauerveino g. 12A), VšĮ LASS pietvakarių centras (Savanorių pr. 206, Kaunas), VšĮ Klaipėdos kurčiųjų reabilitacijos centras (Šermukšnių g. 25), Lietuvos specialiosios kūrybos draugija „Guboja“ (Šilo g. 24, Vilnius), Klaipėdos sutrikusios psichikos žmonių globos bendrija (H. Manto g. 47), Lietuvos sutrikusio intelekto žmonių globos bendrija „Klaipėdos viltis“ (Debreceno g. 48), Klaipėdos miesto bendrija „Artritas“ (Naikupės g. 8-1), VšĮ „Nacionalinis socialinės integracijos institutas“ (Tauro g. 12, Vilnius), VšĮ Šv. Pranciškaus onkologijos centras (Savanorių g. 4), VšĮ „Vaiko raida“  (Birutės g. 22A-144), Vakarų nefrologinių ligonių draugija „Klaipėdos „Gyvastis“ (Nidos g. 3).

**Klaipėdos mieste veikia ir kitos socialinėje srityje dirbančios nevyriausybinės organizacijos:**

VšĮ Klaipėdos socialinės ir psichologinės pagalbos centras (Smilčių g. 6) teikia kompleksines paslaugas šeimoms, turinčioms socialinių problemų (krizės, smurtas šeimoje);

Klaipėdos evangelikų-liuteronų parapijos labdaros ir kultūros draugija „Sandora“ (Turgaus g. 35) teikia nemokamą maitinimą, dalija drabužius, avalynę;

Šv. Juozapo Darbininko parapijos Caritas (Smiltelės g. 27) aprūpina būtiniausiais drabužiais ir avalyne, maisto produktais;

Klaipėdos daugiavaikių šeimų bendrija (Kretingos g. 13-2), VšĮ „Šeimų santaka“ (Kauno g. 29-35), VšĮ Informacijos ir paramos gausiai šeimai centras (Debreceno g. 3), Telšių vyskupijos Klaipėdos dekanato šeimos centras (Tilžės g. 26) teikia socialinę pagalbą šeimoms ir vaikams;

Klaipėdos miesto sergančių cukriniu diabetu klubas „CD“ (Jotvingių g. 9-1) teikia socialinę pagalbą asmenims, sergantiems cukriniu diabetu;

VšĮ „Būties jaukuma“ (H. Manto g. 7-64) teikia paslaugas šeimoms, turinčioms socialinių problemų;

Agentūros VISOS LIETUVOS VAIKAI Klaipėdos fondas (Molo g. 69) teikia konsultacijas šeimoms, neįgaliems, senyvo amžiaus asmenims, įgyvendina sociokultūrines veiklas;

Baptistų labdaros ir paramos fondas „Nikopolis“ (Smiltelės g. 6A) teikia socialines paslaugas suaugusiems socialinės rizikos asmenims, turintiems priklausomybę alkoholiui, narkotikams;

Maltos ordino pagalbos tarnyba Klaipėdos mieste teikia socialinę pagalbą seneliams, organizuoja vaikų dienos centro veiklą (Smiltelės g. 22), kaniterapiją;

Klaipėdos samariečių bendrija (K. Donelaičio g. 3 / Vytauto g. 2) renka ir dalija labdarą drabužiais, avalyne ir kitais daiktais, jauniesiems samariečiams organizuoja įvairius užsiėmimus, paskaitas, organizuoja vaikų dienos centro veiklą, nuomoja technines pagalbos priemones neįgaliesiems, veikia jaunimo ir senjorų klubas;

Aktyvios reabilitacijos asociacija (judekimek@gmail.com) teikia pagalbą žmonėms su įgyta negalia, įgyta negalia nėra paveldėta – ji atsiranda dėl aplinkos įtakos: ją įgyti gali bet kokio amžiaus žmogus, patyręs avariją, traumą arba dėl ligos.

**6. Savivaldybės galimybių teikti socialines paslaugas ir socialinių paslaugų poreikio įvertinimas.**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų rūšys pagal įmonių socialines grupes[[4]](#footnote-4) | Asmenų (šeimų) skaičius, kuriems socialinių paslaugų poreikis: | 1 000 gyvento-jų tenka vietų(paslau-gų skaičius) | Iš jų finan-suoja savival-dybė |
| įvertin-tas(suteikta) | nepaten-kintas(laukian-tys eilėje) |
| 1. | Ilgalaikė socialinė globa (BĮ Klaipėdos miesto globos namai, BĮ Klaipėdos vaikų globos namai „Rytas“, „Smiltelė“, BĮ Klaipėdos socialinių paslaugų centras „Danė“, VšĮ Telšių vyskupijos Caritas Klaipėdos regiono globos namai, VšĮ „Gyvenimo namai“, Lietuvos sutrikusio intelekto žmonių globos bendrija „Klaipėdos viltis“, kitos socialinės globos įstaigos Lietuvoje) |  624 | 104 | 4,87 | 624 |
| 2. | Trumpalaikė socialinė globa (BĮ Klaipėdos miesto globos namai, BĮ Klaipėdos vaikų globos namai „Rytas“, „Smiltelė“, BĮ Klaipėdos socialinių paslaugų centras „Danė“, BĮ Klaipėdos miesto šeimos ir vaiko gerovės centras, VšĮ „Vilniaus SOS vaikų kaimas“, VšĮ Telšių vyskupijos Caritas Klaipėdos regiono globos namai, BĮ Klaipėdos sutrikusio vystymosi kūdikių namai, Lietuvos sutrikusio intelekto žmonių globos bendrija „Klaipėdos viltis“, kitos socialinės globos įstaigos Lietuvoje) | 69 | 0 | 0,46 | 69 |
| 3. | Dienos socialinė globa institucijoje(BĮ Neįgaliųjų centras „Klaipėdos lakštutė“, Klaipėdos specialioji mokykla-daugiafunkcis centras „Svetliačiok“, VšĮ Dienos centras „Kelias kartu“, BĮ Klaipėdos socialinių paslaugų centras „Danė“) | 243 | 10 | 1,69 | 243 |
| 4. | Dienos socialinė globa asmens namuose(BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“, VšĮ „Ori senatvė“, UAB „Jarinta“)  | 300 | 51 | 2,34 | 300 |
| 5. | Apgyvendinimas savarankiško gyvenimo namuose  | 0 | 0 | 0 | 0 |
| 6. | Pagalba į namus(BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“, VšĮ „Ori senatvė“, VšĮ Nacionalinis integracijos institutas) | 613 | 146 | 4,08 | 613 |
| 7. | Socialinių įgūdžių ugdymas, palaikymas ir (ar) atkūrimas institucijoje vaikams, patiriantiems socialinę riziką (labdaros ir paramos fondas Dvasinės pagalbos jaunimui centras, labdaros ir paramos fondas „Dienvidis“ ir BĮ Klaipėdos miesto šeimos ir vaiko gerovės centras, VšĮ „Liberi“) | 120 | 0 | 0,80 | 120 |
| 8. | Socialinių įgūdžių ugdymas, palaikymas ir (ar) atkūrimas asmens (šeimos) namuose socialinę riziką patiriančioms šeimoms(BĮ Klaipėdos miesto šeimos ir vaiko gerovės centras) | 491 | 0 | 3,28 | 491 |
| 9. | Laikinas apnakvindinimas(BĮ Klaipėdos miesto nakvynės namai)  | 222 | 0 | 1,49 | 222 |
| 10. | Intensyvi krizių įveikimo pagalba (BĮ Klaipėdos miesto šeimos ir vaiko gerovės centras, BĮ Klaipėdos miesto nakvynės namai) | 114 | 0 | 0,76 | 114 |
| 11. | Psichosocialinė pagalba (BĮ Klaipėdos miesto šeimos ir vaiko gerovės centras, UAB „Projektų įgyvendinimo grupė“) | 314 | 0 | 2,10 | 314 |
| 12. | Apgyvendinimas nakvynės namuose (BĮ Klaipėdos miesto nakvynės namai) | 86 | 0 | 0,58 | 86 |
| 13. | Apgyvendinimas krizių centre (BĮ Klaipėdos miesto šeimos ir vaiko gerovės centras) | 26 | 0 | 0,17 | 26 |
| 14. | Pagalba globėjams (rūpintojams) ir įvaikintojams | 213 | 0 | 1,43 | 213 |
|  15. | Bendrosios socialinės paslaugos: (lydėjimo, tarpininkavimo ir atstovavimo, informavimo, konsultavimo, sociokultūrinės, aprūpinimas drabužiais ir avalyne, maistu)(BĮ Klaipėdos miesto socialinės paramos centras, BĮ Klaipėdos miesto šeimos ir vaiko gerovės centras, BĮ Klaipėdos miesto nakvynės namai, Neįgaliųjų centras „Klaipėdos lakštutė“)  | 3747 | 0 | 25,08 | 3747 |
| 16. | Bendrosios socialinės paslaugos: maitinimo organizavimas (labdaros ir paramos fondas „Maisto bankas“) | 183 | 0 | 1,22 | 183 |
| 17. | Bendrosios socialinės paslaugos: transporto (BĮ Klaipėdos miesto socialinės paramos centras) | 185 | 0 | 1,23 | 185 |
| 18. | Bendrosios socialinės paslaugos: atvirasis darbas su jaunimu (VšĮ „Asmenybės ugdymo kultūros centras“) | 24 | 0 | 0,16 | 24 |

**7. Savivaldybės organizuojamų socialinių paslaugų analizė.**

Klaipėdos mieste teikiamos socialinės paslaugos šioms paslaugų gavėjų grupėms:

* + likusiems be tėvų globos vaikams;
	+ socialinę riziką patiriantiems vaikams;
	+ vaikams su negalia;
	+ senyvo amžiaus asmenims;
	+ suaugusiems asmenims su negalia;
	+ socialinę riziką patiriantiems suaugusiems asmenims;
	+ socialinę riziką patiriančioms šeimoms.

Klaipėdos miesto socialinių paslaugų įstaigose teikiamos **bendrosios paslaugos:**

**- informavimas;**

**- konsultavimas;**

**-** **tarpininkavimas ir atstovavimas;**

- **aprūpinimo būtiniausiais drabužiais ir avalyne** paslauga vidutiniškai per mėnesį teikiama 61 asmeniui;

- **sociokultūrinės paslaugos** vidutiniškai per mėnesį teikiamos 113 asmenų;

- **lydėjimo paslauga** teikiama neįgaliems suaugusiesiems, neįgaliems vaikams, senyvo amžiaus ir socialinės rizikos asmenims. Vidutiniškai per mėnesį šias paslaugas gauna 12 asmenų;

**- maitinimo organizavimas** per mėnesį vidutiniškai teikiamas 103 asmenims (karšto maisto pristatymas į namus,maitinimas labdaros valgykloje, sauso maisto daviniai). 2020 m. pabaigoje eilėje laukiančių asmenų nebuvo, realus šios paslaugos poreikis patenkinamas.

Vykdant Europos pagalbos labiausiai skurstantiems asmenims fondo projektą, nemokamą maitinimą, dalijant maisto produktus, organizuoja labdaros ir paramos fondas „Maisto bankas“, 2020 m. pirmąjį pusmetį išdalytas 9531 krepšelis;

**- transporto paslauga** vidutiniškai per mėnesį teikiama 55 asmenims, paslauga teikiama specialiosios paskirties automobiliais, pritaikytais vežti negalią turinčius žmones. Besikreipiančiųjų dėl šios paslaugos poreikis tenkinamas.

Klaipėdos miesto gyventojams teikiamos **specialiosios socialinės paslaugos:**

**Pagalbos į namus paslaugos** – asmens namuose teikiamos paslaugos, padedančios asmeniui (šeimai) tvarkytis buityje ir dalyvauti visuomenės gyvenime. 2020 m. šių paslaugų suteikta 613 asmenų, eilėje rugsėjo 1 d. paslaugos teikimo socialinių paslaugų įstaigose (savivaldybės pavaldumo ir organizacijoje, iš kurios perkamos paslaugos) laukė 146 asmenys. 2020 m. šios paslaugos teikimui įsteigti papildomi etatai savivaldybės biudžetinėse įstaigose. Vadovaujantis nustatytais socialinių paslaugų išvystymo normatyvais, pagalbos į namus paslaugas Klaipėdos mieste reikėtų plėsti tiek senyvo amžiaus, tiek darbingo amžiaus asmenims su negalia, tiek vaikams su negalia.

**Socialinių įgūdžių ugdymo, palaikymo ir (ar) atkūrimo paslaugos** – paslaugos, teikiamos asmenims (šeimoms) dienos metu, siekiant palaikyti ir atkurti savarankiškumą atliekant įvairias visuomeniniame ar asmeniniame (šeimos) gyvenime reikalingas funkcijas. 2020 m. ši paslauga suteikta 491 socialinę riziką patiriančiai šeimai, 120 (socialinės priežiūros dienos centruose) socialinę riziką patiriantiems vaikų, 792 asmenims (mamos, tėčiai, vaikai) įgyvendinant ES lėšomis finansuojamą projektą „Kompleksinė pagalba šeimoms Klaipėdos mieste“. Vadovaujantis nustatytais socialinių paslaugų išvystymo normatyvais šių paslaugų teikimas gali būti plečiamas.

**Laikino apnakvindinimo paslaugos** –nakvynės ir būtinųjų paslaugų (asmens higienos, buitinių) suteikimas asmenims krizių atvejais ar dėl iškilusių problemų, dėl kurių kyla grėsmė asmens sveikatai ar gyvybei. 2020 m. paslauga buvo suteikta 224 socialinę riziką patiriantiems asmenims, iš jų: 49 senyvo amžiaus, 26 darbingo amžiaus asmenų su negalia. Šios paslaugos poreikis tenkinamas, tačiau šaltuoju metų laiku susidaro nedidelė eilė. Paslaugos teikimas viršija nustatytą socialinių paslaugų išvystymo normatyvą.

**Intensyvi krizių įveikimo pagalba** – pagalbos suteikimas asmeniui, atsidūrusiam krizinėje situacijoje. Ši paslauga teikiama socialinę riziką patiriantiems vaikams (2020 m. ši paslauga suteikta 32 vaikams). Nakvynės namuose teikiama intensyvios krizių įveikimo pagalbos paslauga benamiams įvykio vietoje, t. y. gatvėje, per 2020 m. paslauga suteikta 82 asmenims.

**Psichosocialinė pagalba –** pagalba asmenims, išgyvenantiems krizę ar patyrusiems stiprius išgyvenimus, apimanti socialinę, psichologinę pagalbą. Ši paslauga teikiama moterims, patyrusioms smurtą artimoje aplinkoje ar nukentėjusioms nuo prekybos žmonėmis, esant poreikiui ši paslauga teikiama ir nukentėjusių moterų šeimos nariams, artimiesiems. 2020 m. paslauga buvo suteikta 291 asmeniui, nukentėjusiam nuo smurto artimoje aplinkoje, iš jų 170 moterų, 119 jų vaikų ir 2 moterims, nukentėjusioms nuo prekybos žmonėmis.

Psichosocialinės pagalbos paslaugos teikiamos šeimoms, auginančioms neįgalius vaikus, per 2020 m. suteikta 23 šeimoms, iš jų 28 suaugusiems šeimos nariams ir 25 neįgaliems vaikams. Šios paslaugos poreikis tenkinamas.

**Apgyvendinimas nakvynės namuose –** tai laikinos nakvynės, socialinių įgūdžių ugdymo, palaikymo ir (ar) atkūrimo bei kitų būtinųjų paslaugų suteikimas asmenims, neturintiems gyvenamosios vietos ar dėl kitų priežasčių negalintiems ja naudotis. 2020 m. ši paslauga suteikta 86 socialinę riziką patiriantiems asmenims, iš jų 20 asmenų su negalia, 30 senyvo amžiaus asmenų. Pagal nustatytus socialinių paslaugų išvystymo normatyvus ši paslauga viršija nustatytą socialinių paslaugų išvystymo normatyvą.

**Apgyvendinimas krizių centre** –tai laikinos nakvynės, socialinių įgūdžių ugdymo, palaikymo ir (ar) atkūrimo bei kitų būtinųjų paslaugų suteikimas moterims ir motinoms su vaikais, jei jie dėl patirto smurto, prievartos, nustatyto vaiko apsaugos poreikio ar kitų priežasčių negali naudotis gyvenamąja vieta. 2020 m. ši paslauga suteikta 16 moterų, patyrusių smurtą ar nukentėjusių nuo prekybos žmonėmis (su 17 vaikų), 19 vaikų su 12 įstatyminių atstovų krizių centre. Pagal nustatytus socialinių paslaugų išvystymo normatyvus apgyvendinimo paslaugas socialinę riziką patiriantiems asmenims krizių centre būtų galima plėsti.

**Pagalba globėjams (rūpintojams) ir įvaikintojams** – tai atrankos, konsultavimo bei mokymų organizavimo paslaugų teikimas suteikiant žinių ir kompetencijų, reikalingų auginant globojamus (rūpinamus) ir įvaikintus vaikus. 2020 m. ši paslauga suteikta 213 globėjų (rūpintojų) ar įvaikintojų. Poreikis tenkinamas, tačiau pagal nustatytus socialinių paslaugų išvystymo normatyvus ši paslauga gali būti plečiama.

**Atviro darbo su jaunimu** paslauga teikiama siekiant ugdyti jaunų žmonių asmenines ir socialines kompetencijas, padėti jauniems žmonėms aktyviai įsitraukti į bendruomeninius ir visuomeninius procesus, lanksčiai ir konstruktyviai reaguoti į jauno žmogaus gyvenimo pokyčius. 2020 m. ši paslauga suteikta 24 jaunuoliams.

**Dienos socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu. Dienos socialinė globa institucijoje teikiama vaikams, senyvo amžiaus ir suaugusiems asmenims su psichikos ir elgesio sutrikimais socialinių paslaugų įstaigose. 2020 m. ši paslauga suteikta 241 asmeniui, iš jų 55 vaikams. 2020 m. pabaigoje eilėje laukia 10 asmenų. Pagal nustatytus socialinių paslaugų išvystymo normatyvus dienos socialinės globos paslaugas vaikams su negalia, senyvo amžiaus asmenims ir darbingo amžiaus asmenims būtų galima plėsti.

Dienos socialinė globa asmenims su sunkia negalia teikiama ir asmens namuose. 2020 m. ši paslauga suteikta 300 asmenų, eilėje laukė 51 asmuo. Pagal nustatytus socialinių paslaugų išvystymo normatyvus paslaugą suaugusiems asmenims su negalia būtų galima plėsti, o senyvo amžiaus asmenims viršija nustatytą socialinių paslaugų išvystymo normatyvą. Tačiau dienos socialinė globa teikiama kaip alternatyva ilgalaikei socialinei globai globos namuose ir tokiu būdu sudaromos sąlygos šių asmenų artimiesiems neiškristi iš darbo rinkos, nes dienos metu senyvo amžiaus asmuo laiką praleidžia dienos centre.

**Trumpalaikė socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba krizių atvejais, vaikams laikinai netekus tėvų globos, šeimos nariams, globėjams, rūpintojams, laikinai dėl tam tikrų priežasčių (ligos, komandiruotės, atostogų ir kt.) negalintiems prižiūrėti asmenų, kuriems reikalinga nuolatinė priežiūra, – atokvėpio paslaugos, socialinę riziką patiriantiems suaugusiems asmenims po medicininės reabilitacijos siekiant integruotis į visuomenę. Ši paslauga teikiama 2020 m. likusiems be tėvų globos vaikams vaikų globos namuose (11), bendruomeniniuose vaikų globos namuose (12), budinčių globotojų šeimose (14 vaikų), senyvo amžiaus asmenims (41 asmeniui), suaugusiems asmenims su negalia (6 asmenims), vaikams su sunkia negalia (2020 m. suteikta 12).

Šių paslaugų poreikis tenkinamas, tačiau pagal nustatytus socialinių paslaugų išvystymo normatyvus šių paslaugų teikimas galėtų būti plečiamas (suaugusiems asmenims su negalia, vaikams su negalia, vaikams, likusiems be tėvų globos bendruomeniniuose vaikų globos namuose ir globos namuose), išskyrus senyvo amžiaus asmenims, kuriems paslaugų teikimo normatyvas viršijamas.

**Ilgalaikė socialinė globa** –visuma paslaugų, kuriomis visiškai nesavarankiškam asmeniui teikiama kompleksinė, nuolatinės specialistų priežiūros reikalaujanti pagalba.

Ilgalaikės socialinės globos paslaugossenyvo amžiaus asmenims, suaugusiems asmenims su negalia bei likusiems be tėvų globos vaikams teikiamos socialinės globos įstaigose, esančiose Klaipėdos mieste ir kituose Lietuvos miestuose. 2020 m. ši paslauga suteikta 65 likusiems be tėvų globos vaikams, 1 vaikui su sunkia negalia tėvu prašymu, 372 senyvo amžiaus ir 177 suaugusiems asmenims su negalia, eilėje laukia 104 asmenys. Pagal nustatytus socialinių paslaugų normatyvus šios paslaugos likusiems be tėvų globos vaikams bendruomeniniuose vaikų globos namuose galėtų būti plečiamos, tačiau faktinis poreikis yra tenkinamas. Senyvo amžiaus asmenims, darbingo amžiaus asmenims su negalia ir likusiems be tėvų globos vaikams, gyvenantiems socialinės globos namuose, normatyvas viršijamas, todėl planuojama dar labiau sustiprinti darbą su socialinės rizikos šeimomis, steigti bendruomeninius vaikų globos namus, parengti budinčius globotojus, siekti mažinti vietų skaičių vaikų globos namuose.

**Klaipėdos mieste dėl nepakankamai išvystytos socialinių paslaugų infrastruktūros 2020 m. neteikiamos** apgyvendinimo savarankiško gyvenimo namuose paslaugos (senų žmonių, socialinės rizikos asmenų, suaugusių asmenų su negalia, be tėvų globos likusių vaikų ar sulaukusių pilnametystės asmenų (iki 21 m.) po institucinės vaiko socialinės globos); socialinių įgūdžių ugdymas ir palaikymas socialinės rizikos suaugusiems asmenims, apgyvendinimas apsaugotame būste, apgyvendinimas grupiniuose gyvenimo namuose, senyvo amžiaus asmenų ir suaugusių asmenų su negalia poreikis apsigyventi socialinės globos namuose, poreikis pagalbos į namus ir dienos socialinės globos paslaugoms namuose netenkinamas.

**8. Socialinių darbuotojų ir socialinių darbuotojų padėjėjų skaičius savivaldybėje.**

Socialinių darbuotojų ir socialinių darbuotojų padėjėjų skaičius savivaldybės pavaldumo socialinių paslaugų įstaigose kasmet didėja:

-2017 m. socialinių darbuotojų pareigybių skaičius – 151, socialinių darbuotojų padėjėjų – 278;

-2018 m. socialinių darbuotojų pareigybių skaičius – 154 , socialinių darbuotojų padėjėjų –281;

-2019 m. socialinių darbuotojų pareigybių skaičius – 165, socialinių darbuotojų padėjėjų – 280.

|  |  |  |
| --- | --- | --- |
| Įstaigos | Socialinių darbuotojų skaičius | Socialinių darbuotojų padėjėjų skaičius |
| iš viso | iš jų finansuojamų iš valstybės biudžeto |
| Savivaldybės socialinių paslaugų biudžetinėse įstaigose (2020 m. duomenys):  | 164 | 75 | 301 |

**9. Ankstesnių metų socialinių paslaugų plano įgyvendinimo rezultatų trumpa apžvalga.**

2019 m. socialinių paslaugų plane (toliau – planas) buvo numatytos įgyvendinti priemonės.

Įgyvendinant plano priemonę **„Išplėsti sociokultūrines paslaugas senyvo amžiaus asmenims, asmenims su negalia ir socialinės rizikos asmenims“** tęsiamassociokultūrinių paslaugų teikimas, šių paslaugų 2020 m. suteikta 874 asmenims, 2019 m. suteikta 1110 asmenų.

Įgyvendinant plano priemonę **„Plėtoti specialiojo transporto paslaugų teikimą socialinių paslaugų gavėjams“** tęsiamas specialiojo transporto paslaugų teikimas, šių paslaugų 2020 m. suteikta 185 asmenims, 2019 m. suteikta 163 asmenims.

Įgyvendinant plano priemonę **„Stiprinti nevyriausybinių organizacijų veiklą, teikiant pagalbą asmenims su negalia, taip pat asmenims, patiriantiems socialinę atskirtį“** 2020 m.iš savivaldybės biudžeto lėšų nevyriausybinių organizacijų socialiniams projektams remti skirta 45 000 Eur, finansuotas 21 projektas, 2019 m. skirta 41 900 Eur, finansuotas 21 projektas.

2020 m. iš valstybės ir savivaldybės biudžetų lėšų reabilitacijos paslaugų neįgaliesiems bendruomenėje projektams įgyvendinti skirta 283 177 Eur, finansuota 11 projektų, 2019 m. projektams įgyvendinti skirta 281 860 Eur, finansuota 12 projektų.

Įgyvendinant plano priemonę **„Užtikrinti socialiai remtinų asmenų (šeimų) galimybę gauti nemokamą maitinimą“** 2019 m. tęsiamas nemokamo maitinimo (pietūs į namus, maitinimas valgykloje ir sauso maisto davinys) organizavimas socialiai remtiniems asmenims. Šią paslaugą teikia viešuosius pirkimus reglamentuojančių teisės aktų nustatyta tvarka laimėjusi organizacija – labdaros ir paramos fondas „Maisto bankas“, 2020 m. šią paslaugą gavo 165 asmenys, eilėje laukiančių nebuvo. 2020 m. paskelbus Lietuvos Respublikoje karantiną maitinimas buvo organizuotas visiems Nakvynės namų gyventojams, atvežant maistą į įstaigą. 2019 m. šią paslaugą gavo 149 asmenys, eilėje laukiančių nebuvo.

Vykdant Europos pagalbos labiausiai skurstantiems asmenims fondo projektą, nemokamą maitinimą, dalijant maisto produktus, organizuoja labdaros ir paramos fondas „Maisto bankas“, 2020 m. pirmąjį pusmetį išdalytas 9531 krepšelis, 2019 m. pirmąjį pusmetį išdalyta 9717 krepšelių.

Įgyvendinant plano priemonę **„Plėsti pagalbos į namus paslaugas senyvo amžiaus asmenims ir asmenims su negalia“** tęsiamasšių paslaugų teikimas. Pagalbos į namus paslaugos 2020 m. suteiktos 613 asmenų, eilėje laukia 146 asmenys. 2019 m. paslaugų suteikta 534 asmenims, eilėje laukė 147 asmenys.

Šias paslaugas teikia savivaldybės biudžetinės įstaigos ir organizacija, iš kurios perkamos paslaugos. Lietuvos Respublikos viešųjų pirkimų įstatymo nustatyta tvarka pirkimo apimtis išplėsta nuo 2017 m. pirktų 40 asmenų iki 150 per mėnesį, 2019 m. perkama paslauga teikiama vidutiniškai per mėnesį 110 asmenų, 2020 m. organizavus šių paslaugų pirkimą viešųjų pirkimų įstatymo nustatyta tvarka vidutiniškai per mėnesį teikiama 150 asmenų.

Įgyvendinant plano priemonę **„Plėtoti dienos socialinės globos paslaugas asmens namuose asmenims su sunkia negalia“** tęsiamas šių paslaugų teikimas.Iš viso 2020 m. dienos socialinės globos paslaugas namuose gavo 300 asmenų, eilėje laukia 51 asmuo, 2019 m. gavo 273 asmenys, eilėje laukė 66 asmenys.

2020 m. BĮ Klaipėdos miesto socialinės paramos centras vidutiniškai per mėnesį 84 asmenims su sunkia fizine negalia teikė dienos socialinės globos paslaugas asmens namuose, eilėje laukia 17 asmenų. 2019 m. paslauga vidutiniškai per mėnesį teikta 65 asmenų, eilėje laukė 17 asmenų.

2020 m. BĮ Neįgaliųjų centras „Klaipėdos lakštutė“ socialinės globos asmens namuose vidutiniškai per mėnesį paslaugas teikė 65 asmenims su sunkia negalia (dėl psichikos ir elgesio sutrikimų), eilėje laukia 3 asmenys, 2019 m. teikė vidutiniškai per mėnesį 60 asmenų, eilėje laukė 25 asmenys.

2016 m. gegužės 16 d. pasirašyta sutartis tarp Savivaldybės administracijos ir Europos socialinio fondo agentūros dėl integralios pagalbos į namus Klaipėdos mieste vykdymo ir finansavimo. Šiuo projektu tęsiamas dienos socialinės globos paslaugų asmens namuose teikimas (savivaldybė projektą vykdo nuo 2012 m.), sudarytos sąlygos gauti paslaugas 108 asmenims ir vaikams su fizine ir psichine negalia (iki šiol paslaugas gavo 50 asmenų, sąlygos gauti tokias paslaugas vaikams su sunkia negalia iki šiol nebuvo sudarytos). Šį projektą įgyvendina BĮ Klaipėdos miesto socialinės paramos centras (teikia 40 asmenų), BĮ Neįgaliųjų centras „Klaipėdos lakštutė“ (teikia 28 asmenims) ir VšĮ „Ori senatvė“ (teikia 40 asmenų). Programos įgyvendinimo laikotarpis 2016–2020 m. Programa finansuojama Europos socialinio fondo lėšomis pagal 2014–2020 m. Žmoniškųjų išteklių plėtros veiksmų programą. Projekto finansavimas pratęstas iki 2021 m. lapkričio 11 d.

Iki 2020-06-30 iš VšĮ „Ori senatvė“ buvo perkamos integralios pagalbos (socialinės globos, išskyrus slaugos paslaugas) asmens namuose paslaugos 40 suaugusių asmenų su sunkia negalia, senyvo amžiaus asmenų su sunkia negalia ir vaikų su sunkia negalia. Pasibaigus sutarčiai organizuoti socialinės globos be slaugos paslaugų pirkimai, nuo 2020-07-01 socialinės globos paslaugas teikia UAB ‚Jarinta“, o kitą integralios pagalbos dalį – slaugą teikia VšĮ „Ori senatvė“, vykdydama ES finansuojamą projektą.

Nuo 2019-01-15 iki 2022-01-15 80 asmenų su sunkia negalia ši paslauga nupirkta iš VšĮ „Ori senatvė“.

Socialinės globos asmens namuose paslauga 40 asmenų su sunkia negalia iki 2019 m. rugsėjo 30 d. pirkta iš UAB „Salumeda“, pasibaigus sutarčiai buvo organizuojamas šių paslaugų pirkimas 30 asmenų, tačiau pirkimuose nedalyvavo nė viena organizacija. 2020 m. birželio mėn. pakartotinai organizuotas paslaugų pirkimo konkursas, paslaugų teikėjas nuo 2020-10-01 yra UAB „Jarinta“.

Įgyvendinant plano priemonę **„Pradėti teikti dienos socialinės globos paslaugas institucijoje senyvo amžiaus asmenims bei asmenims su fizine negalia, išplėsti paslaugas asmenims su psichine negalia“** asmenims, turintiems psichikos ir elgesio sutrikimų, 2020 m. dienos socialinės globos paslaugos institucijoje teikiamos 2 savivaldybės įstaigose (2 dienos centrai asmenims, turintiems psichikos ir elgesio sutrikimų (110 vietų), 1 dienos centre senyvo amžiaus asmenims (40 vietų) ir 1 organizacijoje, iš kurios perkama ši paslauga (26 vietos). 2020 m. ši paslauga teikta 188 asmenims, eilėje laukia 10 asmenų, 2019 m. – 200 asmenų, eilėje laukė 16 asmenų.

Įgyvendinant plano priemonę **„Plėtoti dienos socialinės globos paslaugas institucijoje vaikams su sunkia negalia“** 2020 m. tęsiamas dienos socialinės globos paslaugų pirkimas 45 vaikams su negalia ir su sunkia negalia iš Klaipėdos specialiosios mokyklos-daugiafunkcio centro „Svetliačiok“, į šią įstaigą eilių nėra. Iki 2020-08-31 šios paslaugos perkamos 10 vaikų iš VšĮ Dienos centro „Kelias kartu“, pasibaigus sutarčiai ir organizavus šios paslaugos pirkimus, nebuvo sulaukta nė viena paraiška. Iš viso 2020 m. šias paslaugas gavo 55 vaikai, 2019 m. – 54 vaikai.

Įgyvendinant plano priemonę **„Plėtoti ilgalaikės socialinės globos paslaugas asmenims su negalia ir senyvo amžiaus asmenims“** 2020 m. su 44 socialinės globos įstaigomis sudarytossutartys dėl ilgalaikės ar trumpalaikės socialinės globos finansavimo, paslauga suteikta 596 asmenims, iš jų 93 asmenims suteikta Klaipėdos miesto globos namuose. 2019 m.su 43 socialinės globos įstaigomis sudarytossutartys dėl ilgalaikės ar trumpalaikės socialinės globos finansavimo, paslauga suteikta 606 asmenims, iš jų 93 suteikta Klaipėdos miesto globos namuose.

Įgyvendinant plano priemonę **„Inicijuoti grupinio gyvenimo namų ir savarankiško gyvenimo namų įsteigimą“,** Klaipėdos vaikų globos namai „Rytas“pertvarkomi mažinant likusių be tėvų globos vaikų skaičių globos namuose ir steigiant naujas socialines paslaugas, didinančias asmenų galimybes savarankiškai gyventi (savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. ir sulaukusiems pilnametystės po institucinės vaiko globos nuo 18 iki 21 m.). Planuojama inicijuoti savarankiško gyvenimo namų steigimą jaunuoliams, išeinantiems iš vaikų globos namų, suteikiant butus bei steigiant grupinio gyvenimo namus.

Įgyvendinant plano priemonę **„Pereinant nuo institucinės vaiko globos prie bendruomeninių paslaugų: steigti bendruomeninius vaikų globos namus, įvesti profesionalių vaikų globėjų pareigybes“** 2020 m. įsteigti 7 bendruomeniniai vaikų globos namai, kuriuose gyvena 56 vaikai, dar vieni bendruomeniniai vaikų globos namai steigiami neįgaliems vaikams, likusiems be tėvų globos, pastate (Kalvų g. 4, savivaldybės nuosavybė), įgyvendinant ES finansuojamą projektą, 2020–2021 m. vykdomi projektavimo ir remonto darbai, 2022 m. planuojama pradėti teikti paslaugas. 2019 m. įsteigti 5 bendruomeniniai vaikų globos namai, kuriuose gyveno 40 vaikų, kiekvienuose po 8 vaikus.

2020 m. 14 vaikų buvo prižiūrimi budinčio globotojo šeimose (5 Klaipėdos miesto šeimos ir vaiko gerovės centre ir 9 VšĮ „SOS vaikų kaimas“, nupirkus šių paslaugų teikimą Lietuvos Respublikos viešųjų pirkimų įstatymo nustatyta tvarka. 2019 m. 12 vaikų buvo prižiūrimi budinčio globotojo šeimose (5 Klaipėdos miesto šeimos ir vaiko gerovės centre ir 7 VšĮ „SOS vaikų kaimas“ (perkama paslauga)).

**III SKYRIUS**

**UŽDAVINIAI IR PRIEMONIŲ PLANAS**

**10. Prioritetinės socialinių paslaugų plėtros kryptys:**

- Nuo 2020 m. liepos 1 d. pakeistas Lietuvos Respublikos socialinių paslaugų įstatymas, kuriuo įteisintas vaikų dienos socialinės priežiūros akreditavimas. Nuo 2021 m. sausio 1 d. bus teikiama tik akredituota vaikų dienos socialinė priežiūra, todėl įstaigos, pageidaujančios teikti šią paslaugą ir gauti finansavimą iš savivaldybės, turi pateikti 2020 m. spalio–lapkričio mėn. Savivaldybės administracijai prašymus dėl akreditacijos. Savivaldybė priima sprendimą dėl teisės teikti akredituotą vaikų socialinę priežiūrą suteikimo.

- Nuo 2020 m. sausio 1 d. įsigaliojus Lietuvos Respublikos vaiko teisių pagrindų įstatymo ir Socialinių paslaugų katalogo pakeitimams pradėtos teikti paslaugos vaikams, kuriems nustatytas apsaugos poreikis kartu su vaiko teisėtu atstovu, paslauga jiems teikiama BĮ Klaipėdos miesto šeimos ir vaiko gerovės centro apgyvendinamo krizių centre. Įvertinus tokių paslaugų poreikį 2021 m. rengiamasi teikti šias paslaugas didesne apimtimi, todėl nuo 2021 m. naikinama BĮ Klaipėdos miesto šeimos ir vaiko gerovės centro teikiama vaikų dienos centro paslauga ir plečiama apgyvendinimo krizių centre paslauga.

- 2020 m. pabaigoje išplėstas socialinių įgūdžių ugdymo ir palaikymo paslaugos teikimas vaikų dienos centruose vaikams, patiriantiems socialinę riziką, perkant jas papildomai Lietuvos Respublikos viešųjų pirkimų įstatymo nustatyta tvarka iš nevyriausybinių organizacijų, pradėtos teikti intensyvesnės pagalbos paslaugos socialinę riziką patiriantiems vaikams, turintiems sunkių elgesio problemų.

- Nuo 2020 m. liepos 1 d. įsigaliojus Lietuvos Respublikos Vyriausybės nutarimo „Dėl Socialinių paslaugų finansavimo ir lėšų apskaičiavimo metodikos patvirtinimo“ pakeitimui, planuojama dienos socialinės globos paslaugas institucijoje ir asmens namuose asmenims su sunkia negalia bei laikino atokvėpio paslaugas, teikiant dienos socialinės globos paslaugas, organizuoti sudarant finansavimo sutartis su įstaiga, teikiančia socialinę globą.

- Įvertinus socialinių paslaugų poreikį, 2021 m. planuojama dienos socialinės globos asmens namuose, pagalbos į namuspaslaugųsuaugusiems, senyvo amžiaus asmenims teikimui biudžetinėse įstaigose, teikiančiose šias paslaugas, steigti papildomus etatus, Lietuvos Respublikos viešųjų pirkimų įstatymo nustatyta tvarka pirkti šias paslaugas papildomai.

- 2020 m. pabaigoje BĮ Klaipėdos sutrikusio vystymosi kūdikių namai teikia paraišką „Paslaugų vaikams su negalia ir jų šeimoms plėtra Klaipėdos regione“ pagal priemonę Nr. 08.1.1-CPVA-K-429 „Paslaugų centrai vaikams“ finansavimui iš ES lėšų gauti. Planuojama išplėsti socialinių paslaugų teikimą vaikams su negalia: trumpalaikė socialinė globa, laikino atokvėpio paslauga teikiant trumpalaikę socialinę globą, dienos socialinė globa asmens namuose ir institucijoje.

- Nuo 2016 m. Klaipėdos miesto savivaldybė vykdo Integralios pagalbos į namus Klaipėdos mieste projektą, finansuojamą iš ES lėšų. Šiuo projektu vykdomas dienos socialinės globos paslaugų asmens namuose teikimas, sudarytos sąlygos gauti paslaugas 108 asmenims ir vaikams su fizine ir psichine negalia. Šį projektą įgyvendina BĮ Klaipėdos miesto socialinės paramos centras (teikia 40 asmenų), BĮ Neįgaliųjų centras „Klaipėdos lakštutė“ (teikia 28 asmenims) ir VšĮ „Ori senatvė“ (teikia 40 asmenų). Programos įgyvendinimo laikotarpis 2016–2020 m. Projekto finansavimas pratęstas iki 2021 m. lapkričio 11 d. Projektui pasibaigus planuojama tęsti šių paslaugų teikimą tokia pat apimtimi: biudžetinėse įstaigose etatai, išlaikomi iš projekto lėšų, planuojama, būtų finansuojami iš tikslinių dotacijų asmenims su sunkia negalia, su organizacija būtų pasirašoma paslaugų finansavimo sutartis.

- Tęsiamas budinčių globotojų, prižiūrinčių vaikus, likusius be tėvų globos, skaičiaus didinimas, ne tik ieškant per Klaipėdos miesto šeimos ir vaiko gerovės centrą, bet ir perkant šią paslaugą Lietuvos Respublikos viešųjų pirkimų įstatymo nustatyta tvarka arba sudarant socialinių paslaugų finansavimo sutartį.

- Tęsiamas Savivaldybės administracijos ir Globos centro (Klaipėdos miesto šeimos ir vaiko gerovės centras) dalyvavimas partnerio teisėmis projekte „Vaikų gerovės ir saugumo didinimo, paslaugų šeimai, globėjams (rūpintojams) kokybės didinimo bei prieinamumo plėtra“ pagal 2014–2020 m. ES fondų investicijų veiksmų programos 8 prioritetą „Socialinės įtraukties didinimas ir kova su skurdu“ įgyvendinimo priemonę Nr. 08.4.1-ESFA-V-405 „Institucinės globos pertvarka“, pagal kurį skirtos ES fondų lėšos globos centrų veiklai iš dalies finansuoti. Pareiškėja ir pagrindinė veiklų koordinatorė – Įvaikinimo tarnyba, su šia įstaiga jungtinė sutartis pasirašyta 2018 m. gruodžio 17 d. BĮ Klaipėdos miesto šeimos ir vaiko gerovės centre įsteigti ir išlaikomi iš projekto lėšų 4 socialinių darbuotojų etatai, kurie vykdo be tėvų globos likusių vaikų, globojamų šeimose, globos koordinatoriaus funkcijas, 1 psichologo etatas. Įrengtos 6 darbo vietos globos koordinatoriams, įrengtos dvi konsultacinės erdvės klientams, atnaujinta salė, kurioje vyksta būsimų globėjų (rūpintojų), budinčių globotojų, įvaikintojų mokymai, savigalba.

- Savivaldybės administracija kartu su partnere nevyriausybine organizacija VšĮ „Liberi“ (teikiančią vaikų dienos centro paslaugas) 2019 m. pateikė projektinį pasiūlymą, 2020 m. paraišką pagal 2014–2020 m. Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ priemonės Nr. 08.1.1-CPVA-V-427 „Institucinės globos pertvarka: investicijos į infrastruktūrą“ veiklą „Projektų finansavimo sąlygų bendruomeninių vaikų globos namų ir vaikų dienos centrų tinklo plėtra“. Pagal šį projektą planuojama steigti naują dienos centrą, skirtą vaikams, patiriantiems socialinę riziką. Centras būtų įrengtas likviduotų Klaipėdos vaikų globos namų „Smiltelė“ patalpose (Smiltelės g. 14). 2020 m. vykdomi projektavimo darbai, 2021 m. planuojami remonto darbai.

Pagal šią programą 2020 m. Savivaldybės administracija pateikė ir paraišką dėl bendruomeninių vaikų namų steigimo neįgaliems vaikams, likusiems be tėvų globos, būtų perkelti vaikai su negalia iš Klaipėdos socialinių paslaugų centro „Danė“. Pagal šį projektą 2020–2021 m. vykdomi pastato (Kalvų g. 4) projektavimo darbai, 2021 m. remonto darbai.

- Tęsiamas 2017 m. pradėtas įgyvendinti ES lėšomis finansuojamas projektas „Kompleksinės paslaugos šeimai Klaipėdos mieste“, projekto partneriai – 3 nevyriausybinės organizacijos (labdaros ir paramos fondas „Dienvidis“, labdaros ir paramos fondas Dvasinės pagalbos jaunimui centras ir VšĮ Socialinių paslaugų informacijos centras) ir biudžetinė įstaiga Klaipėdos miesto šeimos ir vaiko gerovės centras, kuri yra kaip bendruomeniniai šeimos namai, skleidžiantys informaciją apie socialinę pagalbą šeimoms. Įgyvendinant projektą teikiamos paslaugos šeimoms – pozityvios tėvystės mokymai, psichosocialinė pagalba, šeimos įgūdžių ugdymo ir sociokultūrinės paslaugos, mediacija, vaikų priežiūra, bendruomeninių šeimos namų paslaugos. Projektas įgyvendinamas 2017–2020 m. Per 2020 m. šiomis paslaugomis pasinaudojo 671 asmuo. Projektas pratęstas iki 2022‑12‑31.

- Nuo 2019 m. rugsėjo mėn. teikiama asmeninio asistento paslauga asmenims su fizine ir (ar) kompleksine negalia pagal ES fondų investicijų veiksmų programos priemonę „Kompleksinės paslaugos šeimai“, projektas vykdomas iki 2022-12-31.

- 2017 m. spalio mėn. Lietuvos Respublikos vidaus reikalų ministerijai pateiktas projektinis pasiūlymas Klaipėdos regiono projektų sąrašui sudaryti pagal priemonę Nr. 10.1.3-ESFA-R-920 „Paslaugų ir asmenų aptarnavimo kokybės gerinimas savivaldybėse“. 2018-02-22 pateikta paraiška, 2018-05-21 su Europos socialinio fondo agentūra sudaryta sutartis dėl projekto vykdymo. Įgyvendinamas projektas Socialinės paramos skyriuje ir 7 savivaldybės biudžetinėse įstaigose, teikiančiose socialines paslaugas, pagerinant asmenų aptarnavimo kokybę. 2019 m. nupirkta teikiamos socialinės paramos, asmenų aptarnavimo ir naudojamų informacinių sistemų procesų peržiūros ir vertinimo paslauga. 2020 m. įvykdytas kokybės vadybos sistemos diegimo paslaugų pirkimas, kuris bus diegiamas Socialinės paramos skyriuje ir socialinių paslaugų įstaigose, parengta paraiška dėl paslaugų organizavimo ir asmenų aptarnavimo kokybės gerinimo, teikiant socialinę paramą, pirkimo.

- Klaipėdos miesto nakvynės namų pastate Viršutinė g. 21 pabaigtas remontas, pastatas pritaikytas asmenims su negalia, nuo 2020-09-28 teikiamos laikino apgyvendinimo paslaugas 60 asmenų. Persikėlus į Viršutinė g. 21, kitas pastatas, esantis Šilutės pl. 8, atlaisvinamas ir pradedami remonto darbai.

- Prie Klaipėdos vaikų globos namų „Rytas“ įsteigti 7 bendruomeniniai vaikų globos namai (iš jų 2 butai nupirkti 2020 m.), kuriuose gyvena po 8 vaikus, iš viso 56 vietos.

Klaipėdos vaikų globos namų „Smiltelė“ nuo 2020 m. spalio 1 d. likviduojama, vaikai apgyvendinti Klaipėdos vaikų globos namų „Rytas“ bendruomeniniuose vaikų globos namuose.

Klaipėdos socialinių paslaugų centre „Danė“ yra 20 vietų, įstaiga pritaikyta neįgaliems vaikams. 2018 m. įstaigai suteikta licencija darbui su neįgaliais vaikais. Vadovaujantis Socialinės globos normomis, nuo 2023 m. juose galės gyventi tik vaikai su sunkia negalia, kurių šiuo metu globos namuose gyvena 8. Likusiose vietose nuo 2020 m. spalio mėn. pradėtos teikti laikino atokvėpio paslaugos (kaip trumpalaikės socialinės globos) vaikams su sunkia negalia, trumpalaikės, ilgalaikės socialinės globos paslaugas vaikams su sunkia negalia tėvų prašymu.

Planuojama prie Klaipėdos vaikų globos namų „Rytas“ grupinio gyvenimo namų steigimą, rengiant techninį projektą. Planuojama, kad juose gyvens 10 neįgalių jaunuolių, išėjusių iš vaikų globos namų.

Planuojama inicijuoti, kad palydimoji globa, kurią vykdo vaikų globos namai „Rytas“, vyktų ir apsaugotame būste, t. y. butų suteikimas ir jaunuolių, išeinančių iš vaikų globos namų, apgyvendinimas juose su socialinių paslaugų teikimu.

Taip pat planuojama inicijuoti butų suteikimą ir juose savarankiško gyvenimo namų steigimą neįgaliems jaunuoliams, išeinantiems iš vaikų globos namų, kurie gali gyventi savarankiškai su minimalia socialinio darbuotojo priežiūra.

**11. Priemonių planas:**

|  |
| --- |
| **1 tikslas**, įrašytas Socialinių paslaugų plano I skyriuje,**Socialinės atskirties mažinimas** |
| Uždaviniai | Priemonės | Lėšos Eur,finansavimo šaltiniai (pagal planuojamus maksimaliusasignavimus 2021 m.) | Atsakingi vykdytojai | Laukiamas rezultatas |
| Įgyvendinti socialinės paramos politiką siekiant sumažinti socialinę atskirtį Klaipėdos mieste | Socialinės globos paslaugų teikimas asmenims su sunkia negalia (perkamos ir kompensavimo sutartys) | Valstybės biudžeto lėšos | Socialinės paramos skyrius, BĮ,NVO | 730 Klaipėdos miesto senyvo amžiaus ir suaugusiems asmenims su sunkia negalia, 10 vaikų su sunkia negalia bus suteiktos socialinės globos paslaugos globos namuose, dienos centre ar asmens namuose. |
| Pagalbos socialinę riziką patiriančioms šeimoms teikimas  | Savivaldybės ir valstybės biudžeto lėšos | BĮ Klaipėdos šeimos ir vaiko gerovės centras  | Apie 400 socialinę riziką patiriančių šeimų 51 darbuotojas teiks paslaugas. |
| Projekto „Integralios socialinės globos paslaugų teikimas Klaipėdos mieste“ įgyvendinimas (dienos ir socialinės globos ir slaugos paslaugos namuose) | Valstybės biudžeto ir ES lėšos | Socialinės paramos skyrius, BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“, NVO  | 108 asmenims bus teikiamos integralios pagalbos paslaugos. |
| Budinčio globotojo veiklos organizavimas  | Savivaldybės biudžeto lėšos | BĮ Klaipėdos šeimos ir vaiko gerovės centras, NVO  | Vidutiniškai per mėnesį 11 vaikų, likusių be tėvų globos, kuriems nustatyta laikinoji globa, bus teikiama priežiūra budinčių globotojų šeimose.  |
| **2 tikslas.** **Teikti visuomenės poreikius atitinkančias socialines paslaugas įvairioms gyventojų grupėms** |
| Socialinių paslaugų teikimas socialinių paslaugų įstaigose | BĮ Klaipėdos miesto globos namai | Savivaldybės biudžeto lėšos | Socialinės paramos skyrius, BĮ  | Senyvo amžiaus ir suaugusiems asmenims su negalia teikiama trumpalaikė ir ilgalaikė socialinė globa. |
| BĮ Klaipėdos miesto socialinės paramos centras | Teikiamos pagalbos į namus, globos asmens namuose, transporto paslaugos aprūpinama techninės pagalbos priemonėmis, atstovaujama teismuose nustatant neįgaliesiems rūpybą bei paskiriant jiems rūpintojus, teikiamos informavimo, konsultavimo, tarpininkavimo ir atstovavimo, lydėjimo, sociokultūrines paslaugos, dalijami asmenims rūbai, avalynė, maistas, įgyvendinama prieglobstį gavusių užsieniečių socialinė integracija. |
| BĮ Neįgaliųjų centras „Klaipėdos lakštutė“ | Asmenims, turintiems psichikos ir elgesio sutrikimų, teikiama pagalbos į namus paslauga, dienos socialinės globos paslauga institucijoje ir namuose bei sociokultūrinės paslaugos. |
| BĮ Klaipėdos šeimos ir vaiko gerovės centras | Vykdomos Globos centro funkcijos, t. y. globėjų (rūpintojų) paieška, jų mokymai, pagalbos teikimas globėjams, teikiama socialinių įgūdžių ugdymo ir palaikymo paslauga šeimoms, patiriančioms socialinę riziką, intensyvi krizių įveikimo pagalba ir trumpalaikė socialinė globa vaikams, apgyvendinimas krizių centre, psichosocialinė pagalba, įgyvendintos prevencinės priemonės kovai su smurtu ir prekyba žmonėmis. |
| BĮ Klaipėdos nakvynės namai |  |  | Teikiamos laikino apnakvindinimo, apgyvendinimo Nakvynės namuose ir krizių įveikimo paslaugos, asmenims neturintiems gyvenamosios vietos.  |
| BĮ Klaipėdos socialinių paslaugų centras „Danė“ | Teikiamos trumpalaikės ir ilgalaikės socialinės globos paslaugos vaikams, likusiems be tėvų globos, vaikams su sunkia negalia, laikino atokvėpio paslaugos. Senyvo amžiaus ir suaugusiems asmenims su negalia dienos centruose teikiamos dienos socialinės globos paslaugos. |
| BĮ Klaipėdos vaikų globos namai „Rytas“ |  Teikiamos trumpalaikės, ilgalaikės socialinės globos paslaugos vaikams, likusiems be tėvų globos, bendruomeniniuose vaikų globos namuose. Jaunuoliams, išėjusiems iš vaikų globos namų, teikiama palydimoji globa.  |
| Socialinės globos paslaugų teikimas senyvo amžiaus asmenims ir asmenims su negalia ne savivaldybės institucijoje | Savivaldybės biudžeto lėšos | Socialinės paramos skyrius, kitų savivaldybių pavaldumo globos namai, valstybiniai globos namai,NVO | 126 suaugusiems asmenims su negalia ir senyvo amžiaus asmenims su negalia bus teikiamos trumpalaikės ir ilgalaikės socialinės globos paslaugos. |
| Dienos socialinės globos, trumpalaikės socialinės globos ir socialinės priežiūros paslaugų teikimo organizavimas gyventojams ne savivaldybės institucijose: | Savivaldybės biudžeto lėšos | Socialinės paramos skyrius, NVO |  |
| Dienos socialinės globos paslaugų teikimas asmenims su psichine negalia dienos socialinės globos centre | 13 suaugusių asmenų su negalia teikiama dienos socialinė globa institucijoje. |
| Dienos socialinės globos paslaugų teikimas vaikams su negalia dienos centre | 20 vaikų su negalia teikiama dienos socialinė globa institucijoje. |
| Socialinių įgūdžių ugdymo, palaikymo ir (ar) atkūrimo paslaugų teikimas vaikų dienos centre | 80 socialinę riziką patiriančių vaikų teikiamos paslaugos vaikų dienos centre. |
| Pagalbos į namus teikimas senyvo amžiaus asmenims ir suaugusiems asmenims su negalia | 230 asmenų bus teikiama pagalba į namus (paslauga perkama). |
| Nemokamo maitinimo organizavimas labdaros valgykloje asmenims, nepajėgiantiems maitintis savo namuose | Vidutiniškai per mėn. 150 asmenų bus teikiamas nemokamas maitinimas. |
| Psichosocialinės pagalbos teikimas šeimoms, auginančioms vaiką su negalia ir patiriančioms krizę |  |  | 20 šeimų, auginančių vaiką su negalia, gaus psichosocialinę pagalbą. |
| Dienos socialinės globos asmens namuose paslaugos (finansavimo sutartys) | Savivaldybės biudžeto lėšos | Socialinės paramos skyrius, NVO | 30 asmenų su negalia gaus dienos socialinės globos paslaugas asmens namuose. |
| Socialinių projektų dalinis finansavimas | Savivaldybės biudžeto lėšos | Socialinės paramos skyrius, NVO | Organizuojami konkursai nevyriausybinėms organizacijoms dėl socialinių projektų, neįgaliųjų socialinės reabilitacijos projektų ir projektų, skirtų socialinių paslaugų infrastruktūros gerinimui, finansavimo. |
| Būsto pritaikymas neįgaliesiems | Savivaldybės ir valstybės biudžeto lėšos  | Socialinės paramos skyrius | 22 neįgaliems asmenims pritaikyti butai. |
| Projekto „Kompleksinės paslaugos šeimai Klaipėdos mieste“ įgyvendinimas | ES lėšos | Socialinės paramos skyrius, BĮ Klaipėdos miesto šeimos ir vaiko gerovės centras,NVO | 350 asmenų vidutiniškai per mėn. teikiamos kompleksinės paslaugos šeimoms (pozityvios tėvystės mokymai, psichosocialinė pagalba, šeimos įgūdžių ugdymo ir sociokultūrinės paslaugos, mediacija, vaikų priežiūra). |
| **3 tikslas. Plėtoti socialinių paslaugų infrastruktūrą, įrengiant naujus ir modernizuojant esamus socialines paslaugas teikiančių įstaigų pastatus** |
| Teikiamų socialinių paslaugų infrastruktū-ros tobulinimas  | Projekto „Bendruomeninių vaikų globos namų steigimas Klaipėdos mieste“ įgyvendinimas (Kalvos g.) | Savivaldybės biudžeto ir ES lėšos | Projektų skyrius  | Vykdomi projektavimo ir remonto darbai, įsteigti bendruomeniniai vaikų globos namai, pritaikyti vaikams su negalia. |
| Senyvo amžiaus asmenų globos paslaugų plėtra rekonstruojant pastatą Melnragėje, Vaivos g. 23) | Savivaldybės biudžeto lėšos | Projektų skyrius | Vykdomi projektavimo ir remonto darbai, įsteigti senelių globos namai. |
| Laikino apgyvendinimo namų infrastruktūros modernizavimas (Šilutės pl. 8, Nakvynės namai) | Savivaldybės biudžeto ir ES lėšos | Projektų skyrius | Vykdomi Nakvynės namų remonto darbai. |
| Smiltelės g. 14 patalpų ir infrastruktūros pritaikymas vaikų dienos centro veiklai | Savivaldybės biudžeto ir ES lėšos | Projektų skyrius | Vykdomi projektavimo ir remonto darbai, steigiamas vaikų dienos centras |
| Grupinio gyvenimo namų steigimas neįgaliems jaunuoliams, išeinantiems iš vaikų globos namų | Savivaldybės biudžeto ir ES lėšos | Projektų skyrius | Parengtas techninis projektas, statybos darbai, įsteigti grupiniai gyvenimo namai neįgaliems jaunuoliams. |

**12. Valstybės įstaigose ir kitų savivaldybių pavaldumo įstaigose socialinių paslaugų poreikis 2020 m.**

|  |  |  |  |
| --- | --- | --- | --- |
| Eil. Nr. | Socialinių paslaugų rūšys pagal žmonių socialines grupes | Socialinės globos įstaiga | Mastas(vietų sk.) |
| 1. | Ilgalaikė socialinė globa | Socialinės globos namai suaugusiems asmenims su negalia | 19 |
| Senų žmonių socialinės globos namai | 24 |

**IV SKYRIUS**

**FINANSAVIMO PLANAS**

**13. Socialinių paslaugų finansavimo šaltiniai:**

|  |  |  |  |
| --- | --- | --- | --- |
| Eil. Nr. | Socialinių paslaugų finansavimo šaltiniai | Pagal faktines išlaidas | Pagal patvirtintas planines išlaidas |
| 2019 m. | 2020 m. patvirtintas planas | 2021 m. perkelta iš maksimalių asignavimų projekto |
| 1. | Savivaldybės biudžeto išlaidos socialinėms paslaugoms, tūkst. Eur | 6421,4 | 7247,1 | 7545,6 |
| 2. | Lietuvos Respublikos valstybės biudžeto specialiosios tikslinės dotacijos, tūkst. Eur, iš jų: | 4211,7 | 4151,5 | 5388,9 |
| 2.1. | socialinės rizikos šeimų socialinei priežiūrai organizuoti | 651,7 | 906,3 | 983,3 |
| 2.2. | asmenų su sunkia negalia socialinei globai organizuoti | 3560 | 3245,2 | 4405,6 |
| 3. | Lietuvos Respublikos valstybės biudžeto lėšos, tūkst. Eur, iš jų: | 476,4 | 318 | 585,3 |
| 3.1. | projekto „Integralios socialinės globos paslaugų teikimas Klaipėdos mieste“ | 397,3 | 246,8 | 490,1 |
| 3.2. | projekto „Kompleksinės paslaugos šeimai Klaipėdos mieste“ | 79,1 | 71,2 | 95,2 |
| 4. | ES struktūrinių fondų lėšos, tūkst. Eur, iš jų: | 547,2 | 358,2 | 756,1 |
| 4.1 | projekto „Integralios socialinės globos paslaugų teikimas Klaipėdos mieste“ | 278,4 | 202,6 | 426,0 |
| 4.2 | projekto „Kompleksinės paslaugos šeimai Klaipėdos mieste“ | 268,8 | 155,6 | 330,1 |
| 5. | Asmenų mokėjimai už socialines paslaugas, tūkst. Eur (SB/SP) | 636,6 | 668,5 | 718,0 |
| 6. | Valstybės biudžeto lėšos, skirtos nevyriausybinėms organizacijoms | 240,8 | 243,9 | 263,7 |
| 7. | Kitos lėšos, tūkst. Eur | 0 | 0 | 0 |
| **Iš viso tūkst. Eur** | **12534,1** | **12987,2** | **15257,6** |

**14. Socialinių paslaugų finansavimo iš savivaldybės biudžeto būdai (be dotacijų):**

|  |  |  |
| --- | --- | --- |
| Eil. Nr. | Finansavimo būdai | Lėšos (tūkst. Eur) |
| 2019 m. faktinės išlaidos | 2020 m. planinės išlaidos | 2021 m. projektas – maksimalūs asignavimai |
| 1. | Socialinių paslaugų pirkimas | 647,9 | 977,8 | 1074,2 |
| 2. | Tiesioginis socialinių paslaugų įstaigų finansavimas | 5680,1 | 6175,5 | 6373,6 |
|  | iš jų: |  |  |  |
| 2.1. | savivaldybės pavaldumo įstaigoms (be SB/SP) | 5188,4 | 5577,3 | 5733,6 |
| 2.2. | valstybės socialinių paslaugų ir nevyriausybinių organizacijų įstaigoms pagal lėšų kompensavimo sutartis  | 491,7 | 598,2 | 640,0 |
| 3. | Savivaldybės biudžeto lėšos, skirtos nevyriausybinėms organizacijoms | 93,4 | 93,8 | 97,8 |
| **Iš viso** | **6421,4** | **7247,1** | **7545,6** |

**15. Lėšos, reikalingos žmogiškųjų išteklių plėtrai.**

Klaipėdos vaikų globos namams „Rytas“ atidarius naujus bendruomeninius vaikų globos namus nuo 2020 m. birželio 1 d. skirta: 2,7 socialinių darbuotojų ir 4,5 socialinių darbuotojų padėjėjų pareigybės; nuo 2020 m. lapkričio 1 d. skirta: 0,8 socialinių darbuotojų ir 0,5 socialinių darbuotojų padėjėjų pareigybės.

Didėjant pagalbos į namus bei socialinės globos namuose poreikiui, padidinus prognozuojamus 2021 metų rodiklius įstaigoms dėl didėjančio norinčių gauti šias paslaugas asmenų skaičiaus, didinamas pareigybių skaičius:

- BĮ Klaipėdos miesto socialinės paramos centre – pagalbos į namus paslaugoms nuo 2020 m. spalio 1 d. skirta: 1 socialinių darbuotojų pareigybė ir 5 individualios priežiūros personalo pareigybės, kurioms 2021 m. planuojama 73,1 tūkst. Eur papildomų savivaldybės biudžeto lėšų;

- BĮ Neįgaliųjų centre „Klaipėdos lakštutė“ – socialinei globai į namus paslaugoms nuo 2021 m. sausio 2 d. skirta: 2 socialinių darbuotojų padėjėjų pareigybės, kurioms 2021 m. planuojama 22,8 tūkst. Eur papildomų valstybės biudžeto lėšų.

**16. Savivaldybės finansinių galimybių palyginimas su numatytų priemonių finansavimu.**

Klaipėdos miesto savivaldybės strateginiame veiklos plane numatytoms priemonėms įgyvendinti skiriamos pakankamos lėšos, numatytos priemonės įgyvendinamos.

**17. Savivaldybės organizuojamų socialinių paslaugų įvertinimas.**

Lietuvos Respublikos socialinės apsaugos ir darbo ministro 2016 m. spalio 25 d. įsakymu Nr. A1-578 patvirtinti Socialinių paslaugų išvystymo normatyvai. Vertinant pagal normatyvuose nustatytus socialinių paslaugų poreikius, Klaipėdos miesto gyventojams tenka:

|  |  |  |  |
| --- | --- | --- | --- |
| Socialinių paslaugų rūšys | Pagal normatyvą | 2020 m. esama situacija Klaipėdos miesto savivaldybėje (149 431 gyventojų) | Skirtumas(„+“ trūksta iki normatyvo, „-“ viršija normatyvą) |
| 10 000 gyventojų normatyvas | Normatyvinis vietų sk. Klaipėdos miesto gyventojams | 10 000 gyventojų tenka | Vietų skaičius |
| 1. Trumpalaikė socialinė globa institucijoje:  |
| 1.1. suaugusiems asmenims su negalia | 1,5 | 22 | 0,4 | 6 | 1,1 |
| 1.2. vaikams su negalia | 2 | 30 | 0,6 | 9 | 1,3 |
| 1.3. senyvo amžiaus asmenims | 1,2 | 18 | 2,7 | 41 | -1,5 |
| 1.4. socialinės rizikos suaugusiems asmenims (psichologinės bei socialinės reabilitacijos įstaigose)  | 1,5 | 22 | 0 | 0 | 1,5 |
| 2. Trumpalaikė (ilgalaikė) socialinė globa likusiam be tėvų globos vaikui: |
| 2.1. šeimynoje | 2 | 30 | 0 | 0 | 2 |
| 2.2. bendruomeniniuose vaikų globos namuose | 4 | 60 | 3,7 | 56 | 0,3 |
| 2.3. vaikų socialinės globos namuose | 2 | 30 | 1,2 | 18 | 0,5 |
| 3. Ilgalaikė socialinė globa institucijoje:  |
| 3.1. suaugusiems asmenims su negalia socialinės globos namuose | 7 | 105 | 13,2 |  198 | -6,2 |
| 3.2. suaugusiems asmenims su negalia grupinio gyvenimo namuose  | 2 | 30 | 0 | 0 | 2 |
| 3.3. vaikams su negalia grupinio gyvenimo namuose | 0,3 | 4 | 0 | 0 | 0,3 |
| 3.4. vaikams su negalia socialinės globos namuose | 0,2 | 3 | 0,1 | 1 | 0,1 |
| 3.5. senyvo amžiaus asmenims  | 20 | 299 | 30 |  455 | -10 |
| 4. Dienos socialinė globa namuose\*: |
| 4.1. senyvo amžiaus asmenims | 7 | 105 | 13,8 | 206 | -6,8 |
| 4.2. suaugusiems asmenims su negalia | 4 | 60 | 2,7 | 40 | 1,3 |
| 4.3. vaikui su negalia | 0,5 | 7 | 0 | 0 | 0,5 |
| 5. Dienos socialinė globa ir socialinė priežiūra įstaigoje (socialinių paslaugų centre, dienos centre, šeimos paramos centre, paramos šeimai tarnyboje, krizių centre ir kt.): |
| 5.1. senyvo amžiaus ir suaugusiems asmenims su negalia | 60 | 897 | 12 | 176 | 48 |
| 5.2. vaikui su negalia | 11 | 164 | 3,7 | 55 | 7,3 |
| 6. Socialinė priežiūra asmens (šeimos) namuose ir įstaigoje\*: |
| 6.1. pagalba į namus senyvo amžiaus asmenims | 40 | 598 | 31 | 464 | 9 |
| 6.2. pagalba į namus, socialinių įgūdžių ugdymas ir palaikymas asmens namuose suaugusiems asmenims su negalia | 10 | 149 | 2,7 | 40 | 7,3 |
| 6.3. pagalba į namus vaikams su negalia | 0,5 | 7 | 0 | 0 | 0,5 |
| 6.4. šeimos socialinių įgūdžių ugdymas ir palaikymas jos namuose | 43 | 643 | 30 | 445 | 13 |
| 6.5. socialinės rizikos suaugusių asmenų socialinių įgūdžių ugdymas ir palaikymas jų namuose ir centruose | 8 | 120 | 0 | 0 | 8 |
| 6.6. socialinių įgūdžių ugdymas ir palaikymas socialinės priežiūros centre (dienos centre, socialinių paslaugų centre, vaikų dienos centre, paramos šeimai centre: |  |  |  |  |  |
| 6.6.1. vaikams | 30 | 448 | 20 | 304 | 10 |
| 6.6.2. šeimoms | 26 | 389 | 45 | 680 | -19 |
| 7. Apgyvendinimas savarankiško gyvenimo namuose: |
| 7.1. suaugusiems asmenims su negalia | 4 | 60 | 0 | 0 | 4 |
| 7.2. senyvo amžiaus asmenims | 2 | 30 | 0 | 0 | 2 |
| 7.3. šeimoms, socialinės rizikos suaugusiems asmenims (savarankiško gyvenimo namuose ir laikino gyvenimo namuose (krizių centre ir kt.) | 3,5 | 52 | 1,1 | 16 | 2,4 |
| 7.4. vaikams, likusiems be tėvų globos, paliekantiems institucinę globą | 0,2 | 3 | 0 | 0 | 0,2 |
| 8. Apgyvendinimas nakvynės namuose ir laikino apnakvindinimo vietose: |
| 8.1. socialinės rizikos suaugusiems asmenims  | 5,5 | 82 | 7,3 | 109 | -1,8 |
| 9. Pagalba globėjui (rūpintojui), įvaikintojui:\* |
| 9.1. šeimoms, vaikams | 4,5 | 67 | 1,8 | 27 | 2,7 |

\*Vidutinis gavėjų skaičius per mėnesį

**V SKYRIUS**

**PLĖTROS VIZIJA IR PROGNOZĖ**

**18. Socialinių paslaugų plėtros vizija.**

Įvertinus Klaipėdos miesto gyventojams teikiamas socialines paslaugas pagal Lietuvos Respublikos socialinės apsaugos ir darbo ministro 2016 m. spalio 25 d. įsakymu Nr. A1-578 patvirtintus Socialinių paslaugų išvystymo normatyvus bei socialinių paslaugų gavėjų poreikius, per ateinančius 3 metus reikėtų ir toliau didinti socialinės priežiūros paslaugų aprėptį ir institucinį prieinamumą, plėtoti socialinės globos paslaugas, didinti bendrųjų socialinių paslaugų įvairovę ir aprėptį.

**19. Prognozuojamos socialinės paslaugos.**

Per ateinančius 3 metus Klaipėdos miesto savivaldybėje prognozuojamos (plečiamos) šios socialinės paslaugos:

19.1. bendrosios socialinės paslaugos:

19.1.1. telkti nevyriausybines organizacijas darbui teikiant pagalbą žmonėms, patiriantiems socialinę atskirtį dėl neįgalumo;

19.1.2. teikti asmeninio asistento paslaugą neįgaliems asmenims;

19.1.3. inicijuoti apsaugoto būsto pirkimą jaunuoliams, išeinantiems iš vaikų globos namų;

19.2. specialiosios paslaugos:

19.2.1. socialinės priežiūros paslaugos:

19.2.1.1. plėsti pagalbos globėjams (rūpintojams), įtėviams paslaugų teikimą;

19.2.1.2. savarankiško gyvenimo namų steigimo inicijavimas;

19.2.1.3. darbas su šeimomis, patiriančiomis socialinę riziką, taikant atvejo vadybą;

19.2.1.4. plėsti socialinių įgūdžių ugdymo ir palaikymo paslaugos teikimą vaikų dienos centruose;

19.2.1.5. plėtoti pagalbos į namus paslaugas;

19.2.2. socialinės globos paslaugos:

19.2.2.1. plėtoti dienos socialinės globos paslaugas asmens namuose;

19.2.2.2. plėtoti ilgalaikės socialinės globos paslaugų teikimą;

19.2.2.3. plėtoti trumpalaikės socialinės globos (atokvėpio) paslaugų teikimą;

19.2.2.4. organizuoti laikino atokvėpio paslaugas teikiant socialinės globos paslaugas;

19.2.2.5. plėsti trumpalaikės socialinės globos teikimą Globos centre, vykdant vaikų, likusių be tėvų globos, priežiūrą budinčių globotojų šeimose;

19.2.2.6. didinti socialinių globėjų, globėjų giminaičių, globojančių vaikus, likusius be tėvų globos, skaičių;

19.2.2.7. inicijuoti grupinių gyvenimo namų steigimą neįgaliems jaunuoliams, išeinantiems iš globos namų.

**20. Savivaldybės biudžeto augimo perspektyva ir numatomas pokytis.**

Socialinėms paslaugoms skiriamų lėšų dalis kiekvienais metais turėtų didėti.

**21. Išteklių prognozė ateinantiems 3 metams.**

Socialinėms paslaugoms teikti Klaipėdos miesto gyventojams reikalingų lėšų poreikis per ateinančius 3 metus turėtų didėti. Lėšos ir toliau turėtų būti skirstomos atsižvelgiant į kasmet bei ilgalaikiuose planuose patvirtinamus prioritetus.

**22. Siūlomos plėsti valstybės ir kitų savivaldybių teikiamos socialinės paslaugos, jų rūšys ir prognozuojamas mastas:**

|  |  |
| --- | --- |
| Socialinių paslaugų rūšys (nurodomos pagal žmonių socialines grupes) | Mastas (vietų skaičius) |
| Ilgalaikė socialinė globa suaugusiems asmenims su psichine negalia  | 19 |
| Ilgalaikė socialinė globa senyvo amžiaus asmenims su psichine negalia | 23 |
| Ilgalaikė socialinė globa suaugusiems asmenims su fizine negalia | 0 |
| Ilgalaikė socialinė globa senyvo amžiaus asmenims su fizine negalia | 1 |

**VI SKYRIUS**

**SOCIALINIŲ PASLAUGŲ PLANO ĮGYVENDINIMO PRIEŽIŪRA**

**23. Socialinių paslaugų plano įgyvendinimo priežiūros vykdytojai.**

Socialinių paslaugų plano įgyvendinimo priežiūrą vykdo biudžetinių socialines paslaugas teikiančių įstaigų vadovai, perkamų socialinių paslaugų teikėjai ir Socialinės paramos skyrius pagal kuruojamą sritį.

**24**. **Socialinių paslaugų plano įgyvendinimo priežiūros etapai ir įvertinimo rezultatai.**

Pasibaigus biudžetiniams metams įstaigos Socialinės paramos skyriui pateikia priemonių įvykdymo ataskaitas. Socialinės paramos skyrius išanalizuoja įstaigų pateiktas programų vykdymo ataskaitas ir rengia bendrą Socialinės paramos skyriaus socialinių paslaugų vykdymo ataskaitą. Ataskaita analizuojama ir svarstoma bendra savivaldybėje nustatyta vykdomų programų stebėsenos tvarka.

**25. Pasiektų rezultatų, tikslų ir uždavinių analizė, numatytų vykdyti priemonių efektyvumas.**

Pasiekti rezultatai, tikslai ir uždaviniai vertinami pagal Socialinių paslaugų efektyvumo vertinimo kriterijus, patvirtintus Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104:

- savivaldybės biudžeto išlaidos per metus socialinėms paslaugoms, tenkančios vienam savivaldybės gyventojui, – 42,97 Eur;

- valstybės skirtų dotacijų santykis su savivaldybės biudžeto lėšomis, skiriamomis socialinėms paslaugoms, – 65,6 proc.;

- socialinių paslaugų (įskaitant bendrąsias socialines paslaugas) gavėjų skaičiaus santykis su bendru savivaldybės gyventojų skaičiumi – 5,1 proc.;

- socialinės globos ir socialinės priežiūros gavėjų skaičiaus santykis su bendru savivaldybės gyventojų skaičiumi – 2,30 proc.;

- regioninių socialinių paslaugų gavėjų skaičiaus santykis su kitų socialinių paslaugų (išskyrus bendrąsias socialines paslaugas) gavėjais – 13,93 proc.;

- socialinių darbuotojų ir socialinių darbuotojų padėjėjų skaičius savivaldybės įstaigose, tenkantis 10 tūkst. savivaldybės gyventojų, – 31 vnt.;

- socialinių paslaugų poreikio patenkinimo procentas (asmenų (šeimų), kuriems patenkintas socialinių paslaugų poreikis, santykis su asmenų (šeimų) skaičiumi, kuriems įvertintas socialinių paslaugų poreikis) – 96 proc.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Lentelė užpildoma pagal Socialinių paslaugų kataloge numatytus socialinių paslaugų įstaigų tipus. [↑](#footnote-ref-1)
2. Savivaldybės, nevyriausybinių organizacijų, privačios ir kt. [↑](#footnote-ref-2)
3. Maksimalus lankytojų skaičius per dieną. [↑](#footnote-ref-3)
4. Lentelė užpildoma pagal Socialinių paslaugų kataloge žmonių socialinėms grupėms numatytas socialinių paslaugų rūšis. [↑](#footnote-ref-4)